Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Κυρίες και κύριοι συνάδελφοι, εισερχόμεθα στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η τρίτη με αριθμό 198/23-11-2015 επίκαιρη ερώτηση πρώτου κύκλου του Βουλευτή Αιτωλοακαρνανίας του Λαϊκού Συνδέσμου - Χρυσή Αυγή κ. Κωνσταντίνου Μπαρμπαρούση προς τον Υπουργό Αγροτικής Ανάπτυξης και Τροφίμων, σχετικά με την καταβολή της ενιαίας ενίσχυσης στους αγρότες για το 2015. Τον λόγο έχει ο κ. Μπαρμπαρούσης.
Κύριε Υπουργέ, στα τέλη Νοεμβρίου αναμένεται από τους αγρότες η πίστωση των λογαριασμών των δικαιούχων για την προκαταβολή του 70% της βασικής ενίσχυσης το 2015, ενώ το υπόλοιπο 30% θα καταβληθεί περί τα τέλη Δεκεμβρίου. Ωστόσο, βάσει της νέας ΚΑΠ, θα υπάρξει περαιτέρω μείωση στις αγροτικές επιδοτήσεις. Από το ποσό της επιδότησης θα παρακρατηθούν από την εφορία οφειλές για φόρο εισοδήματος, στις οποίες συμπεριλαμβάνεται και ο ΕΝΦΙΑ, από τον ΕΛΓΑ ποσοστό 70%, καθώς και ενδεχόμενες παλιές οφειλές στον ΟΓΑ. Μάλιστα, στο 20% του επιβαλλόμενου φόρου προστίθεται και το 55% στην προκαταβολή φόρου, με αποτέλεσμα να αυξάνεται αυτόματα το ποσοστό της φορολογίας κατά 10% και να ανέρχεται τελικά σε ποσοστό 30%. Κατόπιν όλων αυτών, αναμένεται ένα ελάχιστο ποσό προς είσπραξη με αποτέλεσμα οι αγρότες να ενδέχεται να μη λάβουν ούτε ένα ευρώ ή ακόμη και να μείνουν χρεωμένοι και να μην ξεχρεώσουν. Πότε θα καταβληθεί ενιαία ενίσχυση στους αγρότες - διότι τελείωσε και ο Νοέμβριος - και ποια θα είναι η μείωση που προβλέπει η νέα ΚΑΠ στην επιδότηση; Η παρακράτηση στην ενιαία ενίσχυση θα γίνει επί του συνόλου του ποσού ή στο 70% αυτού, που αντιστοιχεί στη βασική επιδότηση; Ευχαριστώ πολύ.
Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε συνάδελφε - βέβαια, τα έχω ξαναπεί στη Βουλή - για την προκαταβολή της ενιαίας ενίσχυσης, επειδή έχουμε την εφαρμογή νέας Κοινής Αγροτικής Πολιτικής - και αυτό, βεβαίως, το γνωρίζουμε όλοι - έχουν αλλάξει τα δεδομένα. Για τον λόγο αυτό, υπάρχει και μία σχετική καθυστέρηση, πόσο μάλλον όταν για τη χώρα μας, μπαίνουν μέσα νέα δεδομένα, ιδιαίτερα αυτά που αφορούν τους βοσκότοπους και τις επιλεξιμότητες των βοσκήσιμων γαιών, και χρειάζεται - θα έλεγα - μεγαλύτερη τεκμηρίωση. Και ήδη ο σχετικός έλεγχος που έγινε τον Οκτώβριο από κλιμάκια της Ευρωπαϊκής Ένωσης μάς βρήκε ότι είμαστε εντάξει, δεν έχουμε κανέναν πρόβλημα και θα πληρωθούν κανονικά χωρίς κανένα πρόβλημα και οι κτηνοτρόφοι. Θέλω, όμως, να τονίσω το εξής, ότι μέχρι σήμερα καμμία χώρα της Ευρωπαϊκής Ένωσης, πλην της Ιρλανδίας - είναι εντελώς διαφορετικά τα δεδομένα της Ιρλανδίας σε σχέση με τις χώρες ιδιαίτερα του Νότου - δεν έχει δώσει ακόμη προκαταβολή για την ενιαία ενίσχυση. Και επειδή από τη δική μας πλευρά υπάρχει προγραμματισμός, ένας προγραμματισμός, ο οποίος ήδη αυτή την ώρα σε άλλου είδους πληρωμές βρίσκεται σε εξέλιξη - μην ξεχνάμε ότι υπάρχουν εκκρεμότητες του 2008, του 2009, του 2010- o δικός μας, λοιπόν, προγραμματισμός του Υπουργείου για τη στήριξη και ενίσχυση της ρευστότητας της αγροτικής και κτηνοτροφικής παραγωγής, επικεντρώνεται αυτήν την ώρα στην έγκαιρη καταβολή και εξόφληση όλων των ενισχύσεων μέχρι και του 2012 και του 2013 και του 2014. Όλες, λοιπόν, αυτές μέχρι τα μέσα του Δεκεμβρίου θα έχουν τακτοποιηθεί, θα έχουν πληρωθεί. Αρκεί να σας αναφέρω ότι, για παράδειγμα, από το Πρόγραμμα Δημοσίων Επενδύσεων έχουν ήδη δεσμευτεί 243.000.000 ευρώ που αφορούν πληρωμές εξισωτικών αποζημιώσεων των ετών 2014 και 2015. Είχαμε δεσμευτεί ότι θα δώσουμε προκαταβολές της τάξεως του 70% στο τέλος Νοεμβρίου. Είμαστε έτοιμοι, αλλά επειδή μπορούμε, σύμφωνα με τον Κανονισμό 1306/2013, να κάνουμε πληρωμές - γιατί ο σχετικός κανονισμός λέει ότι από την 1η Δεκεμβρίου μέχρι τις 30 Ιουνίου του επόμενου έτους γίνονται οι πληρωμές - επιλέξαμε, λοιπόν, αντί να καταβληθεί το 70% της προκαταβολής στο τέλος του Νοεμβρίου, να πάμε τρεις - τέσσερις μέρες αργότερα και να καταβληθεί το 90%. Δηλαδή, στις 4 Δεκεμβρίου θα υπάρχει το 90%. Και επειδή βάζετε το θέμα της παρακράτησης, θέλω να ξεκαθαρίσω ένα πράγμα, ότι το ποσό που τους αναλογεί θα καταβληθεί στο ακέραιο στον τραπεζικό τους λογαριασμό. Επίσης, την ίδια περίοδο θα καταβληθούν και αποζημιώσεις του ΕΛΓΑ, ταυτόχρονα με κρατικές ενισχύσεις από τα ΠΣΕΑ, πάνω από 45 και 50 εκατομμύρια ευρώ. Με άλλα λόγια - έτσι για να το αντιληφθούν οι αγρότες - η ύπαιθρος από τις αρχές του Δεκέμβρη και μέχρι βεβαίως τις 15, δηλαδή όλο αυτό το διάστημα, θα έχει συνολικά πληρωμές τουλάχιστον πάνω από 1,3 δισεκατομμύρια. Τα υπόλοιπα στη δευτερολογία μου.
Τον λόγο έχει ο κ. Μπαρμπαρούσης.
Ευχαριστώ, κύριε Πρόεδρε. Κοιτάξτε, κύριε Υπουργέ, το να καθυστερήσουν τέσσερις - πέντε ημέρες, όπως είπατε, και αντί για το 70% να καταβληθεί το 90%, αυτό είναι πάρα πολύ καλό. Η αλήθεια είναι ότι ο αγροτικός κόσμος περιμένει να μπουν κάποια χρήματα, για να κάνει και αυτός γιορτές. Εγώ, όμως, πιο πολύ σας ρώτησα γιατί τη στιγμή που έχει δικαίωμα ο ΟΓΑ, ο ΕΛΓΑ, ο άλφα, ο βήτα να μπαίνει στο βιβλιάριο του αγρότη και να παίρνει όσα του λείπουν, αυτό δεν νομίζω ότι είναι και πολύ καλό. Περισσότερο εγώ έκανα αυτήν την ερώτηση για να ακούσουν οι αγρότες ότι πάλι θα τους παρακρατηθούν ένα κάρο χρήματα, ότι μπορεί να μπουν στο βιβλιάριο 8, 10 χιλιάρικα, αλλά στην τσέπη τους να μην φτάσει φράγκο και μπορεί να μείνουν και χρεωμένοι. Αυτό. Δεν έχω κάτι άλλο να πω.
Κύριε Υπουργέ, έχετε τον λόγο.
Όσον αφορά τις υποχρεώσεις τους προς τα ασφαλιστικά ταμεία και προς τον ασφαλιστικό τους φορέα, επειδή υπάρχει ένα πρόβλημα αυτήν την περίοδο, ειδικά με τον ΟΓΑ, σε μία συζήτηση που είχαμε με τον διοικητή του ΟΓΑ συμφωνήσαμε, επειδή λήγει η προθεσμία στις 30 του μηνός, να υπάρξει μία μικρή παράταση - επειδή απλούστατα και εμείς δεν μπορέσαμε να καταβάλουμε τις πληρωμές στους χρόνους που έπρεπε - για να μπορέσουν να ανταποκριθούν στις συγκεκριμένες υποχρεώσεις τους. Με τα χρήματα που θα καταβληθούν θα μπορέσουν να καλύψουν τις υποχρεώσεις τους. Από εκεί και πέρα σε ζητήματα που έχουν σχέση - και τα οποία τα θέσατε - ιδιαίτερα με τη νέα Κοινή Αγροτική Πολιτική, υπάρχει η εξής ιδιαιτερότητα: Είναι μικρότερο το ποσό που προβλέπει η νέα ΚΑΠ. Βεβαίως, δεν θα φτάσει η μείωση στο ύψος του 30%. Θα είναι πολύ μικρότερο το ποσοστό. Ήδη από την πρώτη χρονιά έχουμε μια μείωση της τάξης του 10%, 12% και θα πάει κλιμακωτά, σταδιακά η μείωση, όχι όμως σε αυτό το ποσό. Σχετική συζήτηση για τη νέα ΚΑΠ - αυτό, δηλαδή, που λέμε «αναθεώρηση» - μπορούμε να κάνουμε μόνο το 2017. Εκεί, λοιπόν, ετοιμαζόμαστε να αναδείξουμε μια ιδιαιτερότητα, ότι η νέα ΚΑΠ υπολογίστηκε με βάση το ΑΕΠ του 2008, το οποίο δεν έχει καμμία σχέση με αυτό που έχουμε σήμερα. Αυτό είναι ένα ισχυρότατο όπλο για να ζητήσουμε την αύξηση του ποσού που μας αφορά. Όπως επίσης θα ζητήσουμε στην αναθεώρηση - και το κάνουμε ήδη τώρα στις σχετικές συζητήσεις - την απλούστευση της διαδικασίας και κυρίως τη δυνατότητα να χρησιμοποιούμε εμείς ιδιαίτερα ποσά που αφορούν τον δεύτερο πυλώνα, σύμφωνα με τον σχεδιασμό που έχουμε. Από εκεί και πέρα, βεβαίως, αυτό που θέλω να σας πω και πάλι - και να το επαναλάβω - είναι ότι εμείς αυτά που αφορούν ιστορικά δικαιώματα, αυτά που αφορούν επιδοτήσεις, ιδιαίτερα σε παραδοσιακές καλλιέργειες που τις έχει ανάγκη η χώρα μας, θα δώσουμε μάχες, γιατί και αυτά υπέστησαν επιπτώσεις από τη συγκεκριμένη διαδικασία. Κάνουμε κινήσεις, το βλέπετε, συζητάμε. Τη Δευτέρα θα αρχίσει μια πάρα πολύ σοβαρή παρέμβαση στον χώρο της κτηνοτροφίας που αφορά τις βοσκήσιμες γαίες. Έχουμε έναν στρατηγικό σχεδιασμό και πιστεύω ότι αυτό που αποτελεί κοινή πεποίθηση για όλους ότι ο αγροτικός χώρος είναι αυτός που μπορεί να συμβάλει στην παραγωγική ανασυγκρότηση της χώρας, θα το υπηρετήσουμε.
Πριν περάσουμε στη δεύτερη επίκαιρη ερώτηση, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Αγροτικής Ανάπτυξης και Τροφίμων «Βοσκήσιμες γαίες Ελλάδας και άλλες διατάξεις». Εισερχόμαστε, λοιπόν, στη συζήτηση της τέταρτης με αριθμό 201/24-11-2015 επίκαιρη ερώτηση δευτέρου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την απόφαση του Υπουργείου στη συνεδρίαση του Συμβουλίου Υπουργών Γεωργίας της Ευρωπαϊκής Ένωσης εις βάρος του ελληνικού ελαιόλαδου. Τον λόγο έχει ο κ. Κεγκέρογλου.
Ευχαριστώ, κύριε Πρόεδρε. Το τελευταίο διάστημα ξεδιπλώνεται η πολιτική της Κυβέρνησης, η οποία, δυστυχώς, στοχεύει και χτυπάει καθετί δημιουργικό και παραγωγικό σε αυτόν τον τόπο, που κατάφερε να σταθεί όρθιο στα χρόνια της κρίσης. Δεν αρκείται, όμως, στην υπερφορολόγηση και στην αύξηση των εισφορών. Δυστυχώς παρεμβαίνει και στις τιμές. Το προηγούμενο διάστημα οι τιμές του ελαιολάδου μειώθηκαν για δύο κυρίως λόγους: Ο πρώτος λόγος είναι ότι το Υπουργείο Αγροτικής Ανάπτυξης, ο κύριος Υπουργός προσωπικά, ανακοίνωσε ότι αποφασίστηκε η επιπλέον εισαγωγή τριάντα πέντε χιλιάδων τόνων τυνησιακού ελαιολάδου στην Ευρωπαϊκή Ένωση. Ο δεύτερος λόγος είναι ότι, ενώ κάθε χρόνο τέλος Οκτώβρη - αρχές Νοέμβρη καταβαλλόταν η προκαταβολή της επιδότησης, φέτος έχουμε μία αδικαιολόγητη καθυστέρηση. Για πρώτη φορά τον Δεκέμβριο δεν έχει καταβληθεί η προκαταβολή και οι παραγωγοί αναγκάζονται να πουλούν άμεσα το προϊόν τους, για να καλύψουν βιοτικές ανάγκες, φορολογικές υποχρεώσεις, τις εκατό δόσεις και οτιδήποτε άλλο επιβαρύνει τον οικογενειακό προγραμματισμό. Ας δούμε όμως, κύριε Υπουργέ, τι κάνατε ή τι δεν κάνατε το προηγούμενο διάστημα. Η απόφαση του Συμβουλίου Γενικών Υποθέσεων στις 17 Σεπτεμβρίου έπρεπε να πάρει τελική έγκριση από το Ευρωκοινοβούλιο και από το Συμβούλιο Υπουργών Γεωργίας. Το Ευρωκοινοβούλιο θα συνεδριάσει την 1η Φεβρουαρίου και έχετε χρόνο, αν έχετε θέση, να ενημερώσετε τους Ευρωβουλευτές και να τους ζητήσετε να καταψηφίσουν. Ας δούμε, όμως, την καθαυτή αρμοδιότητά σας, τη συμμετοχή σας στο Συμβούλιο Υπουργών Γεωργίας. Στις 16 Νοεμβρίου συμμετείχατε αυτοπροσώπως, εκτός αν έχετε διπλή προσωπικότητα γιατί είπατε ότι άλλος συμμετείχε. Είχατε το δικαίωμα βέτο και δεν το ασκήσατε. Αντίθετα, συμφωνήσατε στην απόφαση της 17ης Σεπτεμβρίου για επιπλέον εισαγωγή τριάντα πέντε χιλιάδων τόνων τυνησιακού ελαιολάδου. Επειδή, για τους λόγους που θα μας εξηγήσετε, δεν προβήκατε μέχρι τώρα σε ενέργειες που θα μπλόκαραν αυτήν την απόφαση, τι θα πράξετε στο επόμενο Συμβούλιο Υπουργών Γεωργίας; Θα πείτε «εντάξει, κάναμε λάθος, αλλάζουμε θέση;». Επιπλέον διαταράχθηκε η αγορά από αυτήν την απόφαση, από αυτή την ανακοίνωση και μόνο και θα ζητήσετε επανεξέταση του θέματος; Έχετε τη βούληση να το κάνετε; Ευχαριστώ, κύριε Πρόεδρε.
Κύριε Υπουργέ, έχετε τον λόγο.
Κύριε Κεγκέρογλου, προσπαθήσατε να λειάνετε την ερώτησή σας. Εγώ είμαι υποχρεωμένος, όμως, επειδή έχει δημιουργηθεί ένας μεγάλος θόρυβος, να αναφερθώ σε αυτά που λέει η ερώτησή σας. Λέτε λοιπόν: «Στην πρόσφατη συνεδρίαση του Συμβουλίου Υπουργών Γεωργίας της Ευρωπαϊκής Επιτροπής συνταχθήκατε - εννοείτε εγώ - με τους ανταγωνιστές μας ως ελαιοπαραγωγός χώρα. Τι σας οδήγησε να συναινέσετε σε απόφαση σε βάρος του ελαιολάδου;». Αυτό το κάνατε, κύριε Κεγκέρογλου, παρ' ότι ξέρατε - και το τονίζω - ότι δεν υπάρχει καμμία απόφαση ούτε έχει υπάρξει συνεδρίαση του Συμβουλίου Υπουργών Γεωργίας για το συγκεκριμένο θέμα. Αυτό που υπάρχει - και το ξέρετε - είναι μια πρόταση της Ευρωπαϊκής Επιτροπής από τις 17 Σεπτεμβρίου 2015, δηλαδή από την προεκλογική περίοδο, όταν την ευθύνη είχε η υπηρεσιακή κυβέρνηση. Εγώ προσωπικά - γιατί αναφερθήκατε σε μένα - έτρεχα στα χωριά της Ελλάδας, της Εύβοιας στο πλαίσιο του προεκλογικού αγώνα. Η πρόταση αναφέρει ότι την απόφαση θα πάρουν η αρμόδια Επιτροπή Διεθνούς Εμπορίου στις 25 Ιανουαρίου 2016 και η ολομέλεια του Ευρωπαϊκού Κοινοβουλίου την 1η Φεβρουαρίου 2016. Δεύτερον, ξέρετε ότι σε όλες τις μέχρι σήμερα διαδικασίας συζήτησης επί της πρότασης, όπως στην Επιτροπή Πολιτικής Εμπορίου στις 2 Οκτωβρίου, στην Επιτροπή Γεωργίας και Αγροτικής Ανάπτυξης στις 12 Νοεμβρίου και άλλες, η ελληνική πλευρά έχει διατυπώσει σοβαρές ενστάσεις και προβληματισμούς για τις συνέπειες του μέτρου. Στη συνεδρίαση, μάλιστα, της Επιτροπής Εμπειρογνωμόνων του Τομέα Οπωροκηπευτικών, στις 27 Οκτωβρίου, η Ελληνική Αντιπροσωπεία καταψήφισε μαζί με την Ιταλία, την Πορτογαλία και την Κύπρο, την κατάργηση των μηνιαίων ορίων - διότι εκεί είναι το μεγάλο πρόβλημα - στην εισαγωγή των πενήντα έξι χιλιάδων επτακοσίων τόνων τυνησιακού ελαιολάδου που ήδη, όπως το ξέρετε, προβλέπεται με απόφαση του 2006. Αν και η Επιτροπή Γεωργίας και Αγροτικής Ανάπτυξης δεν αποφασίσει, αλλά υποβάλει γνωμοδότηση προς την Επιτροπή Διεθνούς Εμπορίου, στη σχετική συνεδρίαση, που θα γίνει την 1η Δεκεμβρίου, έχει δοθεί εντολή στην Ελληνική Αντιπροσωπεία να πάρει αρνητική θέση. Τρίτον, γνωρίζετε πολύ καλά ότι στο πρόσφατο Συμβούλιο Υπουργών Γεωργίας και Αλιείας, που επικαλείστε, και έγινε στις 16 Νοεμβρίου του 2015, δεν υπήρχε θέμα για το τυνησιακό ελαιόλαδο και ασφαλώς - και πάλι το τονίζω - ουδεμία απόφαση ελήφθη. Ωστόσο, εγώ προσωπικά, εν όψει του ταξιδιού του Επιτρόπου Χόγκαν σε πολλές χώρες στον πλανήτη για τα θέματα του διεθνούς εμπορίου, αναφέρθηκα ιδιαίτερα στο θέμα των δασμολογικών παραχωρήσεων της Ευρωπαϊκής Ένωσης, στεκόμενος στα ευαίσθητα προϊόντα μας και τονίζοντας ότι πρέπει να μελετώνται προσεκτικά οι επιπτώσεις τέτοιων παραχωρήσεων στους Ευρωπαίους παραγωγούς, όπως η πρόσφατη περίπτωση για την επιπρόσθετη αδασμολόγητη ποσόστωση τριάντα πέντε χιλιάδων τόνων ελαιόλαδου Τυνησίας. Αν το αμφισβητείτε, θα καταθέσω στα Πρακτικά όλα τα σχετικά της Ευρωπαϊκής Επιτροπής, για να ενημερωθούν και οι Έλληνες Βουλευτές. Και βεβαίως, έχω μιλήσω πολλές φορές, κύριε Κεγκέρογλου, για τις επιπτώσεις στο πρόβλημα που υπάρχει με τις διεθνείς συμφωνίες της Ευρωπαϊκής Επιτροπής με τρίτες χώρες, στις οποίες δυστυχώς δεν λαμβάνει υπ' όψιν και ούτε συζητά με το Συμβούλιο Υπουργών Γεωργίας, στο οποίο εγώ προσωπικά συμμετέχω, και βάζω διαρκώς το θέμα ότι - ήδη το ξέρετε - την πάθαμε από τη διαχείριση που έκανε η προηγούμενη κυβέρνηση στο θέμα της φέτας. Δίνουμε μεγάλες μάχες αυτή την ώρα, για να δούμε πώς η μονογραφή που υπάρχει, θα ανατραπεί. Καταλαβαίνετε ότι οι δυσκολίες ιδιαίτερα με τις άλλες χώρες, με τις οποίες γίνονται σχετικές συζητήσεις αυτή την ώρα, είναι πάρα πολύ μεγάλες γιατί το θεωρούν ως δεδομένο και ακουμπούν πάνω σε αυτό τη σχετική συζήτηση.
Ωραία, κύριε Υπουργέ, θα ξαναπάρετε τον λόγο.
Άρα εμείς δίνουμε μάχες. Εμείς τα χειριζόμαστε κατά τρόπο που υπερασπιζόμαστε την αγροτική παραγωγή, διότι πάνω απ' όλα, όπως το έχω πει χιλιάδες φορές, είναι σημείο αναφοράς για τη δική μας πολιτική.
Το λόγο έχει ο κ. Κεγκέρογλου.
Για τη φέτα θα σας κάνω άλλη ημέρα ερώτηση. Δεν μας είπατε τίποτα για ποιον λόγο αφήσατε χωρίς ενισχύσεις μέχρι σήμερα τους αγρότες, με δύο μήνες καθυστέρηση. Τίποτα, τσιμουδιά! Τώρα, ας έρθουμε να δούμε ποιοι λένε ψέματα, γιατί πράγματι τα ψέματα έχουν κοντά ποδάρια, όπως λέτε στην ανακοίνωσή σας, και η ζημιά έχει γίνει. Θεωρείτε υπεύθυνους αυτούς που διαμαρτυρήθηκαν για την ανακοίνωσή σας. Θεωρείτε υπεύθυνους αυτούς που διαμαρτυρήθηκαν για τη μείωση των τιμών. Οι τιμές είχαν μειωθεί ήδη από τη δική σας ανακοίνωση. Εσείς πρώτος νωρίτερα είχατε ανακοινώσει, στις 27 Οκτωβρίου, ότι εγκρίθηκαν εισαγωγές τριάντα πέντε χιλιάδων τόνων τυνησιακού ελαιόλαδου και μάλιστα εγγράφως, με την υπογραφή σας, χωρίς να αναφέρετε ότι αυτό είναι εισήγηση και χωρίς να αναφέρετε στο έγγραφό σας ότι αυτό τελεί υπό την έγκριση του Ευρωπαϊκού Κοινοβουλίου. Κι έρχεστε σήμερα να προκαλέσετε σύγχυση! Όχι, κύριε Αποστόλου, εδώ είναι το έγγραφο, το οποίο θα καταθέσω στα Πρακτικά. Το έγγραφό σας, λοιπόν, με ημερομηνία 27 Οκτωβρίου, λέει συγκεκριμένα «Στο συμβούλιο η Ισπανία συμφώνησε με την πρόταση, η Πορτογαλία συμφώνησε, αλλά μίλησε για αναστολή του μέτρου σε περίπτωση διατάραξης της αγοράς, η Ιταλία αντιτάχθηκε στο μέτρο. Από την πλευρά μας, η Ελλάδα τοποθετήθηκε θετικά έναντι του έκτακτου αυτού μέτρου, προς όφελος της σταθερότητας στην Τυνησία». Παρακάτω λέει τις παρατηρήσεις τις οποίες εξέφρασε και στο τέλος λέει «Παρά την εκπεφρασμένη θέση της χώρας μας, το συμβούλιο ενέκρινε την αύξηση της ποσόστωσης κατά τριάντα πέντε χιλιάδες τόνους για τα επόμενα δύο έτη. Ο Υπουργός, Βαγγέλης Αποστόλου» Άλλος είναι ο Ευάγγελος Αποστόλου και άλλος ο Βαγγέλης; Κύριε Υπουργέ, πείτε την αλήθεια. Δεν δώσαμε την πρέπουσα σημασία. Δεν δώσατε την πρέπουσα σημασία! Στο Συμβούλιο Υπουργών της 16ης Νοεμβρίου, ενώ αναφερθήκατε στις επιπτώσεις, δεν είπατε τίποτα γι' αυτά τα οποία πρέπει να αλλάξουν. Δεν βάλατε βέτο. Δεν θεωρήσατε ότι πρέπει να επανεξεταστεί το θέμα. Και σας λέω ότι η απόφαση της 17ης Σεπτεμβρίου πρέπει να περάσει από δύο όργανα, όχι μόνο από το Ευρωκοινοβούλιο αλλά και από το συμβούλιο. Στο συμβούλιο, λοιπόν νομίζω ότι μπορεί να μπει επιτέλους η καθαρή ελληνική θέση, όχι να αναμασάτε τα λόγια σας. Δεν βάλατε βέτο στις 16 Νοεμβρίου. Θα το κάνετε σε επόμενο; Θα μπλοκάρετε την απόφαση; Τι θα κάνετε με τους Ευρωβουλευτές; Θα τους φωνάξετε να τους πείτε ότι «η ελληνική θέση είναι να καταψηφίσετε και σας ζητώ να καταψηφίσετε, διότι έχουμε κατήφορο τιμών»; Θα το κάνετε, έστω τώρα, να πείτε ότι η Ελλάδα θα παλέψει για να μπλοκάρει την απόφαση για να μη συνεχιστεί το κατρακύλισμα ή θα συνεχίσετε να κτυπάτε τα ελληνικά προϊόντα προς όφελος των εισαγωγών; Αυτός είναι ο ρόλος σας; Αυτός είναι ο ρόλος άλλου Υπουργού να ρυθμίζει την αγορά. Εσάς είναι ο ρόλος σας να προστατεύετε τα αγροτικά προϊόντα και τον μόχθο του αγρότη και δεν το κάνετε, κύριε Αποστόλου. Εγκαλείστε γι' αυτό, αν το έχετε καταλάβει. Εσάς θεωρούν οι ελαιοπαραγωγοί υπεύθυνο. Έστω και τώρα, δηλώστε ότι τις επόμενες μέρες θα αρχίσετε και θα αξιοποιήσετε κάθε δυνατότητα, νομική και πολιτική, για να σταματήσετε αυτή την απόφαση που είναι μοιραία για τον Έλληνα ελαιοπαραγωγό.
Κύριε Υπουργέ, έχετε τον λόγο.
Κύριε Πρόεδρε, δεν ήθελα να οξύνω την κατάσταση. Αναφέρθηκα σε πραγματικά περιστατικά. Δεν υπάρχει Συμβούλιο Υπουργών Γεωργίας που να συζήτησε το συγκεκριμένο θέμα στις 16 Νοεμβρίου, που εγώ αναφέρθηκα, δίνοντας έναν ιδιαίτερο τόνο στο συγκεκριμένο ζήτημα. Θα καταθέσω στα Πρακτικά συγκεκριμένο έγγραφο. Εξακολουθείτε, κύριε Κεγκέρογλου, αλλά δεν θα σας παρακολουθήσω πραγματικά στις γκεμπελίστικες τακτικές που ακολουθείτε, διότι λέγε - λέγε κάτι θα μείνει. Αναφέρθηκα προηγούμενα αναλυτικά, αλλά - σας το έχω ξαναπεί - ψεύδεσθε και στην προκειμένη περίπτωση όχι απλά ψεύδεσθε, αλλά υπηρετείτε και συγκεκριμένα συμφέροντα και τα συμφέροντα αυτά επιχειρούν στην καρδιά της ελαιοκομικής περιόδου, δημιουργώντας κλίμα πανικού στους ελαιοπαραγωγούς, να τους οδηγήσουν στο ξεπούλημα της παραγωγής τους. Αυτό υπηρετείτε με τη συγκεκριμένη στάση που τηρείτε σε αυτό το θέμα. Λυπάμαι, αλλά έτσι θα σας το πω. Καταδεχθήκατε να καταστείτε και αχθοφόρος αυτών των συμφερόντων στη Βουλή. Αυτό κάνετε με τη συγκεκριμένη τακτική, διότι μπορούσατε πάρα πολλά ζητήματα…
Είσαι άθλιος. Τα ίδια είπες στον Πετράκο.
Παρακαλώ, κύριε Κεγκέρογλου!
Εγώ σας είπα δέκα περιπτώσεις όπου…
Άθλιε! Άθλιε! Άθλιε!
Κύριε Κεγκέρογλου, δεν έχετε τον λόγο!
Εγώ σας είπα δέκα περιπτώσεις…
Είσαι άθλιος! Είσαι άθλιος! Τα ίδια είπες στον Πετράκο!
Κύριε Κεγκέρογλου, δεν έχετε τον λόγο.
…που ορίστηκε αντιπροσωπεία, καταψήφισε, είπε όχι. Σας είπα ότι αυτή είναι εντολή.
Σε ξέρει καλύτερα ο Πετράκος και η Μεσσηνία.
Σας λέω ότι δεν έχει υπάρξει καμμία απόφαση. Αυτό θα πούμε στους Ευρωβουλευτές μας. Αυτό θα πούμε παντού. Είμαστε κάθετα αντίθετοι.
Οι τιμές κατρακύλησαν πριν από δεκαπέντε μέρες.
Όμως, αυτή η τακτική στους συμπατριώτες σας να έχετε υπ' όψιν σας ότι άλλα συμφέροντα υπηρετείτε και όχι τα δικά τους.
Εκπρόσωπε των εισαγωγέων!
Κύριε Κεγκέρογλου, αγνοείτε το Προεδρείο!
Εμείς για τον χώρο έχουμε κάνει πάρα πολλά και εξακολουθούμε να κάνουμε. Μη φωνασκείτε για τον απλούστατο λόγο ότι την ίδια τακτική εφαρμόζετε στη Βουλή. Εμείς είπα και σας το επαναλαμβάνω ότι όντως, το ψέμα έχει κοντά ποδάρια. Η ζημιά γίνεται από εσάς.
Εκπρόσωπε των εισαγωγέων!
Κύριε Κεγκέρογλου, επιτέλους!
Δεν θα σας παρακολουθήσω άλλο. Για το ελαιόλαδο έχουμε κάνει τόσες πολλές…
Είσαι εκπρόσωπος των εισαγωγέων! Καμαρώστε Υπουργό Γεωργίας!
Κύριε Κεγκέρογλου!
Λοιπόν, θα με αφήσετε να ολοκληρώσω. Σας άκουσα και επαναλαμβάνω και πάλι: Συνέλθετε, κύριε Κεγκέρογλου. Αυτές οι συμπεριφορές πλήττουν βαριά τους συμπατριώτες σας. Για το ελαιόλαδο αυτήν την ώρα κάνουμε μια μεγάλη προσπάθεια. Ήδη κάθε χρόνο δίνουμε 11 με 12 εκατομμύρια. Έχουμε έτοιμα 33 εκατομμύρια για την προώθηση του ελαιολάδου.
Είσαι εκπρόσωπος των εισαγωγέων!
Κύριε Κεγκέρογλου, δεν έχετε τον λόγο! Δεν είναι δυνατόν!
Το ποιος είναι εκπρόσωπος και τι συμφέροντα υπηρετεί επιτρέψτε, επειδή έχετε και μια πορεία πίσω σας και ως παράταξη, να το γνωρίζει ο κόσμος, ο οποίος ανάλογα σας έχει ανταμείψει.
Περνούμε στη συζήτηση της τέταρτης με αριθμό 196/23-11-2015 επίκαιρης ερώτησης πρώτου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Πολιτισμού και Αθλητισμού, σχετικά με την αποκατάσταση του Εθνικού Θεάτρου Ρόδου. Στην επίκαιρη ερώτηση θα απαντήσει ο Υπουργός κ. Μπαλτάς. Ο κ. Κρεμαστινός έχει το λόγο προκειμένου να αναπτύξει την επίκαιρη ερώτησή του.
Κύριε Πρόεδρε, κύριε Υπουργέ, η ερώτηση αφορά ένα πολύ σοβαρό θέμα, διότι δεν είναι τοπικό αλλά εθνικό. Πρόκειται για το Εθνικό Θέατρο Ρόδου που βρίσκεται στην κεντρική πλατεία της Ρόδου, απέναντι από το δημαρχείο και τη νομαρχία. Τα εκατομμύρια τουριστών που επισκέπτονται τη Ρόδο κάθε χρόνο το βλέπουν να καταρρέει. Τελικά, κατέρρευσε. Επρόκειτο για ένα κτήριο που ήταν κόσμημα για την Ευρώπη - έγινε από την ιταλική κατοχή το 1937- και ένα αρχιτεκτονικό κτήριο τέτοιας μορφής, με τέτοια ακουστική, που για την εποχή εκείνη υπήρχε μόνο στα μεγαλύτερα, αν θέλετε, θέατρα της Ευρώπης. Η ακουστική του ήταν τέτοια, που δεν μπορούσε κανένας να το φθάσει την εποχή εκείνη. Βέβαια, τα χρόνια πέρασαν. Καμμία συντήρηση δεν έγινε. Σιγά - σιγά αυτό το θέατρο κατέρρεε και τελικά κατέρρευσε οριστικά. Σήμερα, δηλαδή, είναι ένα ερείπιο. Βρίσκεται, επαναλαμβάνω, στο κέντρο της πλατείας. Έχω εδώ τη φωτογραφία που θα καταθέσω και στον Υπουργό. Φυσικά, ο Υπουργός δεν ευθύνεται. Η ερώτηση δεν έχει την έννοια του κοινοβουλευτικού ελέγχου προς τον Υπουργό. Έχει την έννοια του τι μπορεί να κάνει το Υπουργείο Πολιτισμού, ούτως ώστε, παρά τις οικονομικές συνθήκες, να ευαισθητοποιηθεί το Υπουργείο Οικονομικών να κάνει κάτι, για να μην υπάρχει αυτό το αίσχος για τη χώρα. Δεν είναι μόνο για τη Ρόδο ή τα Δωδεκάνησα, αλλά για τη χώρα, όταν οι ίδιοι οι Ιταλοί που το έφτιαξαν - με κατοχή, με φασιστικό καθεστώς, δεν έχει σημασία - έρχονται σήμερα, περνούν από κάτω και το βλέπουν με σκωπτικό μειδίαμα για εμάς τους ίδιους, δηλαδή τους Έλληνες. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Aντιπροέδρου]] Πρόκειται, λοιπόν, για ένα θέμα, για το οποίο παρακαλώ, πραγματικά, τον Υπουργό να κάνει ό,τι μπορεί, γιατί απ' ό,τι φαίνεται, ούτε η περιφέρεια διαθέτει λεφτά ούτε ο δήμος. Κατά συνέπεια αυτό το πράγμα θα εκκρεμεί και θα αιωρείται στην αιωνιότητα. Οπότε, η παράκληση είναι σαφής και συγκεκριμένη.
Κύριε Υπουργέ, ορίστε, έχετε τον λόγο.
Κατ' αρχάς, ευχαριστώ τον κ. Κρεμαστινό για την ερώτηση. Αυτές είναι ερωτήσεις που βοηθούν να καταλάβουμε όλοι τη γενική δομή της Κυβέρνησης, των δήμων, των περιφερειών, κ.λπ., σε σχέση με θέματα σαν αυτά και επιτρέπουν να γνωρίσουμε όλοι μαζί σημαντικά πράγματα που υπάρχουν στη χώρα μας και για διάφορους λόγους παραμένουν σε κατάσταση όπως αυτή που περιγράφετε για το Εθνικό Θέατρο Ρόδου. Η διευκρίνιση που έχω να σας δώσω είναι η εξής: Κατ' αρχάς, το θέατρο ανήκει στον δήμο και είναι ευθύνη του δήμου η συντήρησή του, η αποκατάστασή του, κ.λπ.. Από εκεί και πέρα, μέσω δήμου μπορεί να πάει στην περιφέρεια, ώστε να ενταχθεί, αν θέλουμε, σε πρόγραμμα ΕΣΠΑ και να χρηματοδοτηθεί η συντήρηση και η αποκατάστασή του σωστά. Ξέρω ότι ο δήμος έχει υποβάλει μία μελέτη στο Υπουργείο, προκειμένου, ανεξαρτήτως ΕΣΠΑ και στον βαθμό που υπάρχουν χρήματα για τέτοιου είδους βοήθειες προς τους δήμους, να προχωρήσει έστω κι έτσι η μελέτη αποκατάστασης. Αυτή η μελέτη έχει κατατεθεί το 2014. Απ' ό,τι ξέρουμε από τις Υπηρεσίες μας, έγιναν διάφορες παρατηρήσεις για τη συμπλήρωση και την ολοκλήρωσή της που δεν έγιναν από το 2014 μέχρι σήμερα. Αυτά που ζητούμε εμείς από τον δήμο ως προς τη μελέτη, είναι συγκεκριμένα πράγματα. Όσο αυτό ολοκληρώνεται και εφόσον ολοκληρωθεί, ίσως μπορούμε να δούμε κάτι παραπάνω σε σχέση με σωστικές παρεμβάσεις του Υπουργείου και για το θέατρο. Όμως, κατά τη γνώμη μας, το κύριο αυτή τη στιγμή είναι να ενταχθεί στο καινούργιο πρόγραμμα ΕΣΠΑ που είναι της περιφέρειας. Από εκεί και πέρα εμείς βεβαίως, στον βαθμό που το ζητά η περιφέρεια, θέλουμε να προχωρήσουμε σ' αυτήν την κατεύθυνση. Αυτό το λέω, γιατί γίνονται πολλές ερωτήσεις συναφώς. Το καινούργιο πρόγραμμα ΕΣΠΑ δεν είναι αρμοδιότητας του Υπουργείου Πολιτισμού, όπως και οι δουλειές που θα γίνουν εκεί. Είναι αρμοδιότητα των περιφερειών. Βρισκόμαστε σε μόνιμη συζήτηση με τους περιφερειάρχες, τους βλέπουμε στο Υπουργείο έναν προς έναν, ώστε ζητήματα σαν αυτό να μπορούμε να τα συζητήσουμε, να αποκαταστήσουμε μία εικόνα για τι θέλει ολόκληρη η περιφέρεια, να συζητήσουμε μαζί τους για το ποια προηγούνται και ποια έπονται, ώστε με το καινούργιο ΕΣΠΑ να λυθούν όσο το δυνατόν περισσότερα τέτοια ζητήματα. Ευχαριστώ.
Κύριε Κρεμαστινέ, έχετε τον λόγο.
Εκείνο το οποίο πράγματι εγώ ξέρω ή έχω ακούσει είναι ότι υπάρχουν δεσμευμένα 3 εκατομμύρια από το προηγούμενο ΕΣΠΑ στην περιφέρεια. Αυτό δεν το έχω ακούσει. Εάν πράγματι υπάρχουν, αυτό θα είναι το εναρκτήριο λάκτισμα - ας μου επιτραπεί η έκφραση. Εάν, όμως, δεν υπάρχουν, τότε θα συμφωνήσω μαζί σας. Όμως, εκείνο το οποίο θα ήθελα να προσθέσω, και η έννοια της ερώτησης είναι αυτή, είναι ότι το Υπουργείο Πολιτισμού πρέπει να πιέσει περισσότερο και την περιφέρεια και ενδεχομένως το Υπουργείο Οικονομικών, για να τελειώνει αυτή η ιστορία, η οποία έχει παρατραβήξει. Καλό είναι να τα τελειώνουμε αυτά. Θα πω κάτι το οποίο είναι ευτράπελο, αλλά είναι αληθινό, για την προηγούμενη κυβέρνηση. Έγινε, ευτυχώς. Δεκατρία χρόνια η μοναδική ηλεκτρική σκάλα του αεροδρομίου της Ρόδου, όπου περνάνε τέσσερα με πέντε εκατομμύρια τουρίστες τον χρόνο δεν λειτουργούσε. Φανταστείτε το! Χρειάστηκαν πέντε αλλεπάλληλες ερωτήσεις στη Βουλή για να λειτουργήσει η σκάλα μετά από δεκατρία χρόνια. Ξέρετε πώς έγινε αυτή η ιστορία; Θα την διηγηθώ, για να μείνει και στα Πρακτικά της Βουλής. Άκουσα δύο ξένους, Εγγλέζους τουρίστες, να συζητούν μεταξύ τους ειρωνικά, σκωπτικά και να λένε «Ετούτοι εδώ», εμείς δηλαδή οι Έλληνες, «Δες τα χάλια τους». Έλεγαν ότι έρχονται τόσα χρόνια στη Ρόδο και η σκάλα εξακολουθεί ακόμα να μη λειτουργεί. Σκεφτείτε, ένας ο οποίος ήταν ανάπηρος ή ένας ο οποίος ήταν καρδιοπαθής ή οτιδήποτε και δεν μπορούσε να ανέβει τα σκαλιά, που ήταν καμμιά τριανταριά: Έπρεπε να τον πάρουν δίπλα στο ισόγειο για να τον βγάλουν έξω προς το αεροπλάνο, σε ένα αεροδρόμιο διεθνές με διακίνηση - επαναλαμβάνω - τεσσεράμισι με πέντε εκατομμυρίων ανθρώπων τον χρόνο. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αντιπροέδρου]] Λοιπόν, αυτά τα πράγματα, τα οποία δυστυχώς είναι διαχρονικά, καλό είναι να τα λέμε και στη Βουλή για να πιέζουμε περισσότερο την εκάστοτε κυβέρνηση. Πρέπει να το κάνουμε, γιατί αυτό το πράγμα είναι διαχρονικό, δεν είναι δηλαδή της σημερινής Κυβέρνησης ή της χθεσινής. Ευχαριστώ.
Μάλιστα! Πρόκειται για το ένατο θαύμα μετά τον Κολοσσό της Ρόδου. Ο κύριος Υπουργός έχει τον λόγο.
Συμφωνούμε. Γι' αυτό είπα και από την αρχή ότι είναι πολύ καλές αυτές οι ερωτήσεις, γιατί δίνουν συνείδηση σε όλους μας για το πού βρίσκεται η χώρα ως έναν βαθμό, ανεξαρτήτως κυβερνήσεων. Δεν έχω δει ακόμα τον αρμόδιο περιφερειάρχη. Είναι στα επόμενα ραντεβού. Τρέχουμε όσο μπορούμε το κλείσιμο των προηγούμενων ΕΣΠΑ, ώστε να δούμε τι από αυτά έχουν γίνει και ολοκληρώνονται, τι είναι υποχρεωτικό να περάσουν στο επόμενο ΕΣΠΑ και ταυτόχρονα να δούμε την καινούργια στρατηγική. Πιστεύω ότι είμαστε σε καλό δρόμο, σε σχέση με ένα σύνολο από περιφέρειες και έργα. Όμως, ειδικά για τη δική σας περιφέρεια, δεν έχω ακόμα άμεση γνώση και πληροφόρηση. Ευχαριστώ πολύ.
Εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο εκπαιδευτικοί συνοδοί τους από το 5ο Γυμνάσιο Αγίας Παρασκευής. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Περνάμε στην πέμπτη με αριθμό με αριθμό 207/24-11-2015 επίκαιρη ερώτηση πρώτου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Παιδείας, Έρευνας και Θρησκευμάτων, σχετικά με την εξασφάλιση της υποχρεωτικής αμοιβής της πρακτικής άσκησης των σπουδαστών των ΙΕΚ και την κατοχύρωση των εργασιακών και ασφαλιστικών τους δικαιωμάτων. Τον λόγο έχει ο κ. Γκιόκας.
Ευχαριστώ, κύριε Πρόεδρε. Κύριε Υπουργέ, η ερώτηση αφορά ένα ζήτημα το οποίο, κατά τη γνώμη μας, έρχεται να επιτείνει την κατάσταση την οποία βιώνουν σήμερα χιλιάδες νέοι εργαζόμενοι στη χώρα μας με την ανεργία, την ημιαπασχόληση, την απλήρωτη δουλειά και όλη αυτή την εργασιακή ζούγκλα που σήμερα υπάρχει. Και σαν να μην έφταναν όλα αυτά, έρχεται κοινή υπουργική απόφαση, η οποία θεσπίζει διατάξεις, σύμφωνα με τις οποίες η πρακτική άσκηση των καταρτιζομένων στα δημόσια ΙΕΚ καθίσταται πλέον υποχρεωτική, ενώ πριν ήταν προαιρετική. Μάλιστα, η πληρωμή αυτής της πρακτικής άσκησης δεν είναι υποχρεωτική. Το άρθρο 1, δηλαδή, της κοινής υπουργικής απόφασης λέει ότι η πρακτική άσκηση είναι δυνατόν να πληρώνεται. Άρα, ενώ μέχρι σήμερα υπήρχαν έστω κάποιες υποτυπώδεις συμβάσεις μεταξύ των καταρτιζομένων και των εργοδοτών σ' αυτό που υπήρχε, τώρα αμφισβητείται ακόμα και αυτό. Έτσι, ανοίγει ο δρόμος για την εξ ολοκλήρου απλήρωτη δουλειά χιλιάδων σπουδαστών των δημοσίων ΙΕΚ. Επίσης, με το άρθρο 2 της συγκεκριμένης υπουργικής απόφασης δεν θα υπάρχουν ούτε ασφαλιστικά δικαιώματα, παρά μόνο ασφάλιση για την περίπτωση ατυχήματος, που και αυτή ακόμα θα βαρύνει τα δημόσια ΙΕΚ. Θυμίζω ότι τα δημόσια ΙΕΚ δεν έχουν ξεκινήσει ακόμα μαθήματα. Κάποια ξεκίνησαν αυτή την εβδομάδα και τα περισσότερα έχουν βγάλει ανακοινώσεις ότι θα ξεκινήσουν μαθήματα την επόμενη εβδομάδα, λόγω των ελλείψεων, της υποχρηματοδότησης και όλων αυτών. Σε αυτό το καθεστώς θα φορτωθούν και την όποια, εν πάση περιπτώσει, ασφάλιση προβλέπεται για τους καταρτιζομένους στα δημόσια ΙΕΚ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτή η κοινή υπουργική απόφαση είναι απαράδεκτη και κατάπτυστη. Βεβαίως, και για να μη σας αδικήσω, θα ήθελα να πω ότι θεσπίστηκε από την υπηρεσιακή κυβέρνηση που υπήρχε από τη διάλυση της Βουλής μέχρι τη διενέργεια των εκλογών. Όμως, δεν έχει καταργηθεί ακόμα. Δεν έχει καταργηθεί! Και με δεδομένο, κύριε Υπουργέ, ότι οι μνημονιακές δεσμεύσεις σε σχέση με τα εργασιακά ευθυγραμμίζονται πλήρως σε σχέση με την πολιτική και τη λογική που υπάρχει σ' αυτήν την κοινή υπουργική απόφαση, φοβούμαστε κιόλας ότι δεν υπάρχει και πρόθεση να καταργηθεί. Άρα το ερώτημα είναι αν η Κυβέρνηση προτίθεται να καταργήσει τη συγκεκριμένη κοινή υπουργική απόφαση που ανοίγει τον δρόμο ή μάλλον θεσπίζει την απλήρωτη δουλειά των καταρτιζομένων των δημοσίων ΙΕΚ και φυσικά, αν υπάρχει πρόθεση από την Κυβέρνηση να θεσπιστεί ότι αυτή η άσκηση θα γίνεται με συγκροτημένα δικαιώματα, συλλογικές συμβάσεις και ασφαλιστικά δικαιώματα. Ευχαριστώ.
Τον λόγο έχει η Αναπληρώτρια Υπουργός Παιδείας, Έρευνας και Θρησκευμάτων κ. Αναγνωστοπούλου. Ορίστε, κυρία Υπουργέ, έχετε τον λόγο.
Χαίρομαι που είπατε ότι δεν είναι δική μας αυτή η κοινή υπουργική απόφαση, γιατί μια από τις μέριμνές μας είναι να την τροποποιήσουμε. Το θέμα είναι ότι θέλαμε η πρακτική άσκηση να είναι υποχρεωτική και να υπάρχει και πληρωμή γι' αυτήν. Εμείς αυτό θα κάνουμε και αυτές τις τροποποιητικές διατάξεις έχουμε δρομολογήσει. Όμως, ξέρετε πάρα πολύ καλά ότι αυτή την εποχή είναι πάρα πολύ δύσκολο οι φοιτητές να βρουν εργοδότες να τους πάρουν για πρακτική άσκηση, όσο κι αν τους υποχρεώσουμε εμείς. Αυτό είναι ένα πρόβλημα. Εμείς τροποποιούμε την κοινή υπουργική απόφαση, αλλά έχουμε αυτό το πρόβλημα. Και το λέω, για να βλέπουμε τι γίνεται και στην πραγματικότητα. Δεύτερον, όσον αφορά τα ασφαλιστικά δικαιώματα, επειδή και για εμάς τα ασφαλιστικά δικαιώματα είναι από τα σημαντικότερα, που πρέπει να κατοχυρωθούν, και για να μη δημιουργηθεί αντικίνητρο και δεν βρίσκουν οι φοιτητές - γιατί επιμένω ότι έχουμε αυτό το πρόβλημα - εργοδότες στους οποίους να μπορούν να κάνουν την πρακτική τους άσκηση, δεν είναι τα δημόσια ΙΕΚ. Το ΙΝΕΔΙΒΙΜ έχει επιβαρυνθεί να πληρώνει το 1% για τους φοιτητές, ώστε να είναι ασφαλισμένοι. Και έρχομαι σε ένα τελευταίο που θα ήθελα να πω. Έχουμε εξασφαλίσει χρηματοδότηση των φοιτητών - αποζημίωση, θα έλεγα -800 ευρώ στους δικαιούχους, ούτως ώστε να μπορούν να καλύψουν κάποια από τα έξοδά τους. Δεν λέω ότι είναι ό,τι καλύτερο, αλλά είναι αυτό που μπορεί να εξασφαλιστεί αυτήν την περίοδο. Πάντως, κατά τα άλλα, συμφωνώ απολύτως μαζί σας ότι όταν κάποιος κάνει την πρακτική του άσκηση και ειδικά όταν αυτή είναι υποχρεωτική - αλλά και να μην είναι - θα πρέπει, όταν δουλεύει, να πληρώνεται κανονικά γι' αυτό που δουλεύει. Σας ευχαριστώ.
Ορίστε, κύριε Γκιόκα, έχετε τον λόγο.
Θα θέλαμε από την κυρία Υπουργό μια πιο συγκεκριμένη και σαφή απάντηση στο πότε θα καταργηθεί αυτή η κοινή υπουργική απόφαση, από τη στιγμή που υπάρχει και από τη μεριά της Κυβέρνησης η συμφωνία ότι πρόκειται για μια απαράδεκτη υπουργική απόφαση, η οποία καθιερώνει την απλήρωτη δουλειά των σπουδαστών των δημοσίων ΙΕΚ. Γιατί ήδη είμαστε δυο μήνες και δεν είναι και κανένας νόμος που πρέπει να έρθει και να γίνει συζήτηση κ.λπ., μια κοινή υπουργική απόφαση είναι, μια πράξη της εκτελεστικής εξουσίας, απλά θα πρέπει να καταργηθεί. Γιατί μέχρι να καταργηθεί, υπάρχει το πλαίσιο, αυτήν τη στιγμή που μιλάμε, σπουδαστές των ΙΕΚ να εργάζονται ως πρακτικάριοι και να μην πληρώνονται. Άρα, θέλουμε μια σαφή απάντηση. Μέχρι πότε θα καταργηθεί η κοινή υπουργική απόφαση. Τώρα, σε σχέση με τα υπόλοιπα, εμείς δεν είμαστε στην υποχρεωτικότητα της πρακτικής άσκησης. Εμείς θεωρούμε, βεβαίως, ότι η πρακτική άσκηση - στο πλαίσιο φυσικά μιας διαφορετικής αναμορφωμένης τεχνικής επαγγελματικής εκπαίδευσης κι όχι αυτή που υπάρχει σήμερα - πρέπει να υπάρχει ως ένα οργανικό μέρος των σπουδών των σπουδαστών και στα δημόσια ΙΕΚ και αλλού. Το θέμα είναι ότι και το σημερινό καθεστώς που υπάρχει αυτή τη στιγμή σε σχέση με τις πρακτικές άσκησης, δεν έχει καμμία σχέση με πρακτική άσκηση. Εδώ υπάρχουν κλάδοι, όπως ο τουρισμός, όπου σε ξενοδοχεία υπάρχουν πρακτικάριοι, οι οποίοι για έξι μήνες εργασίας που κάνουν κανονική εργασία - δηλαδή καλύπτουν κενές θέσεις, καλύπτουν θέσεις εργασίας - αμείβονται με 300 και 400 ευρώ, δουλεύουν δέκα και δώδεκα ώρες και όχι φυσικά αυτό το πεντάωρο που προβλέπει η πρακτική άσκηση - και ενώ θα έπρεπε με βάση τη συλλογική σύμβαση που προβλέπεται για τον εργαζόμενο, να παίρνει 1.000 και 1.200 ευρώ, αμείβονται με 200, με 300 ευρώ και με το σημερινό καθεστώς και καθόλου. Δηλαδή, όταν λέω με το σημερινό καθεστώς, εννοώ με βάση την κοινή υπουργική απόφαση. Δεύτερον, υπήρξε έλεγχος ποτέ για το εάν αυτός που κάνει την πρακτική άσκηση δουλεύει όντως στο αντικείμενό του; Τους πετάνε στις επιχειρήσεις τους, κάνουν τα πάντα, εκτός απ' αυτό που προβλέπει το αντικείμενό τους. Άρα εδώ, βεβαίως, πρέπει να καταργηθεί η κοινή υπουργική απόφαση. Βεβαίως, θέλουμε μια συγκεκριμένη απάντηση στο πότε. Όμως, εδώ δεν είναι για να γυρίσουμε στο προηγούμενο καθεστώς που υπήρχε και υπάρχει και σήμερα, δηλαδή ουσιαστικά της απλήρωτης δουλειάς. Άρα σε αυτά τα ζητήματα στο πότε, πού θα πάμε και ποιο θα είναι το καθεστώς θέλουμε μια πιο συγκεκριμένη απάντηση.
Σας ευχαριστούμε. Τον λόγο έχει η κυρία Υπουργός για να απαντήσει.
Δεν νομίζω ότι έχουμε καθυστερήσει. Εντάξει, δύο μήνες φαίνονται πολλοί, αλλά δεν ήταν μόνο αυτή η κοινή υπουργική απόφαση.
Μα, δεν είναι τίποτα.
Ξέρετε πόσες υπουργικές αποφάσεις και στην περίοδο της Υπηρεσιακής Κυβέρνησης, αλλά και από προηγούμενες Κυβερνήσεις έπρεπε να καταργηθούν. Δυστυχώς, δεν μπορώ να σας δώσω εγώ σαφή απάντηση, να σας πω σε τρεις μέρες θα την έχουμε καταργήσει. Γιατί υπήρξε ένα θέμα αρμοδιοτήτων - δεν είναι στη δική μου αρμοδιότητα - οπότε ό,τι και να σας πω τώρα δεν θέλω να διαψευστώ. Δεν θέλω να σας πω «σε δυο μέρες» και να μη γίνει. Το δεύτερο που λέτε για τον εργασιακό μεσαίωνα, συμφωνώ απολύτως μαζί σας. Βεβαίως, διαφωνώ ως προς ένα σημείο. Η πρακτική άσκηση πρέπει να είναι υποχρεωτική. Δηλαδή, εάν άνθρωπος κάνει εκπαίδευση στη ζαχαροπλαστική, δεν καταλαβαίνω πως δεν θα πάει στις τουριστικές επιχειρήσεις και σε όλα αυτά.
Δεν είπαμε να μην πάει, γιατί όντως πάει.
Ναι, το κατάλαβα. Απλώς, λέω ότι η πρακτική άσκηση πρέπει να είναι υποχρεωτική. Το θέμα εδώ, κύριε Γκιόκα, θα μου επιτρέψετε, δεν είναι θέμα του Υπουργείου Παιδείας, δεν έχει τους μηχανισμούς. Βεβαίως, λέει ότι πρέπει να πληρώνεται η πρακτική άσκηση κι όλα αυτά. Πείτε μου εσείς εάν στις περιπτώσεις και στις περισσότερες επιχειρήσεις - και ειδικά στα τουριστικά επαγγέλματα, ανεξαρτήτως πρακτικής άσκησης - εάν πληρώνεται κανένας άνθρωπος κανονικά. Αυτό είναι το μείζον πρόβλημα. Εμείς ό,τι ρυθμίσεις και να βάλουμε, εάν ο άλλος δεν θέλει να πληρώσει, δεν είναι αρμοδιότητα του Υπουργείου Παιδείας να πάει να ελέγξει, Είναι αρμοδιότητα του Υπουργείου Εργασίας από εκεί και πέρα.
Εντάξει.
Εμείς αυτό προβλέπουμε και θα προβλέψουμε ότι η πρακτική άσκηση πληρώνεται κανονικά. Είναι θέμα των εργοδοτών. Δεν αποποιούμαι ευθυνών λέγοντας αυτό το πράγμα. Αυτό, όμως, που λέω είναι ότι όσες υπουργικές αποφάσεις και να βγουν ότι πληρώνεται κανονικά ο άλλος πρέπει σε αυτό να συναινεί ο εργοδότης. Και αυτό τι έχει ως αποτέλεσμα; Εμείς ως Υπουργείο Παιδείας να επιχορηγούμε τους φοιτητές όσο μπορούμε με τον προϋπολογισμό που έχουμε για να καλύπτουμε τουλάχιστον αυτό της πρακτικής άσκησης. Και δεν γίνεται αυτό μόνο με τα δημόσια ή τα ιδιωτικά ΙΕΚ. Γίνεται και σε άλλες βαθμίδες της εκπαίδευσης. Ευχαριστώ.
Κι εμείς ευχαριστούμε. Η δεύτερη με αριθμό 211/24-11-2015 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με την καθυστέρηση και τα προβλήματα στη χρηματοδότηση στο έργο «Οδικός άξονας Ηρακλείου - Μεσαρά», δεν θα συζητηθεί λόγω κωλύματος του αρμόδιου Υπουργού και διαγράφεται. Επίσης, η έκτη με αριθμό 193/23-11-2015 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Περιβάλλοντος και Ενέργειας, σχετικά με τη θέση του Υπουργείου για το αίτημα της ΔΕΗ περί χορήγησης δωρεάν δικαιωμάτων εκπομπών στη λιγνιτική ηλεκτροπαραγωγή, δεν θα συζητηθεί λόγω κωλύματος του αρμόδιου Υπουργού και διαγράφεται. Επόμενη είναι η δεύτερη με αριθμό 212/24-11-2015 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων των δημόσιων ΙΕΚ. Τον λόγο έχει ο κ. Στύλιος.
Ευχαριστώ πολύ, κύριε Πρόεδρε. Κυρία Υπουργέ, απευθύνομαι σε εσάς για ένα θέμα που είναι μείζονος ενδιαφέροντος και αφορά νέους, τα παιδιά μας, που έχουν αποφοιτήσει από το λύκειο. Αναφέρομαι στα δημόσια ΙΕΚ, τα οποία οφείλουν να παρέχουν στους σπουδαστές υψηλού επιπέδου δωρεάν κατάρτιση σε ειδικότητες που να είναι συναφείς με τις ανάγκες της αγοράς εργασίας. Για την εκπλήρωση του σκοπού αυτού απαιτούνται λειτουργικές και στελεχωμένες δομές. Δυστυχώς, όμως, η πραγματικότητα απέχει παρασάγγας. Σας θυμίζω, κυρία Υπουργέ, ότι πέρυσι είκοσι έξι χιλιάδες παιδιά εγγράφηκαν στο πρώτο εξάμηνο στα δημόσια ΙΕΚ σε όλη τη χώρα. Αντιλαμβάνεστε, λοιπόν, το μέγεθος του ενδιαφέροντος για την ελληνική κοινωνία. Και ξέρετε πολύ καλά ότι τα παιδιά που πηγαίνουν στα ΙΕΚ και ειδικά στα δημόσια ΙΕΚ είναι αυτά που δεν πήγαν στο πανεπιστήμιο και που δεν έχουν άλλη διέξοδο. Και η πολιτεία τούς έχει δώσει αυτή τη διέξοδο μέσα από τα δημόσια ΙΕΚ. Εγώ είμαι υπέρ του δημόσιου και του ιδιωτικού ΙΕΚ. Και το γνωρίζετε πάρα πολύ καλά. Και σας το λέω και δημόσια και ανοιχτά, αλλά δεν μπορεί το ιδιωτικό ΙΕΚ να στηρίζεται στη μη λειτουργία του δημόσιου. Σας ξαναλέω, λοιπόν, κυρία Υπουργέ, ότι σύμφωνα με τον Κανονισμό Λειτουργίας των Δημόσιων και Ιδιωτικών ΙΕΚ, «Το διδακτικό έτος στα Ινστιτούτα Επαγγελματικής Κατάρτισης άρχεται την 1η Οκτωβρίου». Κάθε χρόνο ξεκινούσαν την πρώτη εβδομάδα του Οκτωβρίου. Βρισκόμαστε στο τέλος Νοεμβρίου. Οι διαδικασίες για την πρόσληψη του εκπαιδευτικού προσωπικού δεν έχουν ολοκληρωθεί. Μαθαίνω ότι την Τετάρτη με ευθύνη των Διευθυντών των ΙΕΚ ξεκίνησαν κάποια ΙΕΚ να λειτουργούν. Ενώ, λοιπόν, τα μαθήματα θα έπρεπε να έχουν ξεκινήσει από τις αρχές Οκτωβρίου, πάμε για να ξεκινήσουν αυτή την εβδομάδα ή την επόμενη και βλέπουμε. Το γεγονός αυτό είναι παράτυπο και έχει έντονα αρνητικές συνέπειες στην εκπαιδευτική διαδικασία. Σας θυμίζω ότι σύμφωνα με το νόμο και τον Κανονισμό Λειτουργίας των ΙΕΚ … [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Θα πάρω τον χρόνο από τη δευτερολογία μου. …τριακόσιες διδακτικές ώρες πρέπει να γίνονται σε κάθε εξάμηνο, στο χειμερινό και στο εαρινό. Το κάθε εξάμηνο περιλαμβάνει δώδεκα έως δεκαπέντε εβδομάδες, πάλι σύμφωνα με τον νόμο. Και ο νόμος λέει ότι θα πρέπει το εξάμηνο να έχει ολοκληρωθεί αποκλειστικά έως τις 15 Φεβρουαρίου για το χειμερινό και έως τις 30 Ιουνίου για το εαρινό. Πείτε μου, λοιπόν, εσείς κυρία Υπουργέ, πού οφείλεται η καθυστέρηση της διαδικασίας έναρξης της λειτουργίας των δημοσίων ΙΕΚ; Πού οφείλεται η καθυστέρηση πρόσληψης των εκπαιδευτικών; Πώς θα καλυφθούν οι χαμένες ώρες διδασκαλίας; Πότε θα καταβληθούν τα δεδουλευμένα των εκπαιδευτικών για το προηγούμενο έτος, για το 2014-2015; Για ποιον λόγο δεν έχει ολοκληρωθεί ακόμη η καταβολή τους; Σας ευχαριστώ.
Κυρία Αναγνωστοπούλου, έχετε τον λόγο.
Ευχαριστώ, κύριε Πρόεδρε. Στα δημόσια, κυρίως, ΙΕΚ δίνουμε μεγάλη σημασία και εμείς ως Κυβέρνηση. Και αυτό αποδεικνύεται από το γεγονός ότι από τον Ιανουάριο πέρσι μέχρι τώρα έχουν ανοίξει γύρω στα δεκαέξι δημόσια ΙΕΚ επιπλέον σε όλη τη χώρα. Άρα, λοιπόν, δίνουμε κι εμείς πολύ μεγάλη σημασία. Υπήρξε καθυστέρηση όντως αυτή τη χρονιά, όχι όμως η καθυστέρηση που λέτε, γιατί τα δημόσια ΙΕΚ ποτέ δεν άρχιζαν τη λειτουργία τους την 1η Οκτωβρίου. Την 1η Οκτωβρίου γίνονταν οι προκηρύξεις και ξεκινούσαν τη λειτουργία τους γύρω στις 10 με 15 Νοεμβρίου. Έχω όλα τα στοιχεία και μπορώ να σας τα προσκομίσω. [[Στο σημείο αυτό η Αναπληρώτρια Υπουργός Παιδείας, Έρευνας και Θρησκευμάτων κ. Αθανασία Αναγνωστοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άρα δεν θα υπάρξουν χαμένες ώρες. Ζήτησα από το ΙΝΕΔΙΒΙΜ και μου έκαναν έναν κατάλογο για αναπλήρωση των ωρών και, όπως θα διαπιστώσετε, δεν πρόκειται να υπάρξει καμμία χαμένη ώρα από τα δημόσια ΙΕΚ. Γιατί υπήρξε αυτή η καθυστέρηση - είναι εύλογη η απορία - ακόμα και αυτών των δέκα - δεκαπέντε ημερών; Γιατί άνοιξαν στις 25 Νοεμβρίου τα ΙΕΚ; Η καθυστέρηση υπήρξε γιατί έπρεπε να γίνει εξορθολογισμός των νέων ειδικοτήτων. Ξέρετε, μέχρι τώρα, κύριε Στύλιο, αυτό που γινόταν ήταν ότι οι ειδικότητες φτιάχνονταν λίγο «στον αέρα», με ό,τι ήθελε ο καθένας, όπως ήθελε και πολλές φορές με καμμία ανταπόκριση με την αγορά εργασίας εκεί που υπήρχε το δημόσιο ΙΕΚ. Το πρώτο, λοιπόν, ήταν να εξορθολογίσουμε αυτό. Το δεύτερο είναι ότι έπρεπε να τακτοποιήσουμε το μητρώο των εκπαιδευτών. Εκεί υπήρχε το μεγάλο πρόβλημα. Είναι ένα μητρώο εκπαιδευτών το οποίο δεν είχε ανασυγκροτηθεί εδώ και πάρα πολύ καιρό. Ξέρετε, οι εκπαιδευτές δεν πρέπει να είναι συνέχεια οι ίδιοι, αλλά πρέπει να μπαίνουν και νέοι οι οποίοι είναι άνεργοι, οι οποίοι ζητάνε δουλειά. Αυτό χρειάστηκε ένα διάστημα. Άρα, λοιπόν, δεν θα υπάρξει ούτε χάσιμο ωρών ούτε τίποτα. Το τρίτο θέμα που θέτετε και αφορά την μη πληρωμή των εκπαιδευτών είναι σημαντικό θέμα και αυτό. Θέλω απλώς να σας υπενθυμίσω και να θυμίζω συνέχεια σε τι κατάσταση βρίσκεται η χώρα. Βέβαια, ήδη το ΙΝΕΔΙΒΙΜ έχει βρει τις πιστώσεις, αλλά θέλω να θυμίσω ότι επί δικής σας κυβέρνησης, από 35 εκατομμύρια που ήταν ο προϋπολογισμός γι' αυτήν τη δράση, έπεσε στα 5 εκατομμύρια και κάτι. Αυτό δημιούργησε ένα τεράστιο πρόβλημα μέσα στο 2015.
O κ. Στύλιος έχει τον λόγο.
Κύριε Πρόεδρε, κυρία Υπουργέ, δεν μπορούμε μόνιμα να μεταθέτουμε τις ευθύνες στην προηγούμενη κυβέρνηση. Η προηγούμενη κυβέρνηση κρίθηκε από τον ελληνικό λαό και αναλάβατε εσείς, που άλλα πράγματα υποσχεθήκατε. Όμως, κρίνεστε και κρίνεστε καθημερινά για την διοικητική σας διαχείριση και για την ικανότητά σας να ανταπεξέλθετε στη λειτουργία της καθημερινότητας και στη λειτουργία κρίσιμων τομέων στο Υπουργείο Παιδείας, όπως είναι η εκπαίδευση των δημοσίων ΙΕΚ. Γνωρίζετε εξάλλου ότι σε επίπεδο διοικητικού προσωπικού τα δημόσια ΙΕΚ είναι υποστελεχωμένα. Είναι σύνηθες το φαινόμενο ένας μονοψήφιος αριθμός διοικητικών υπαλλήλων, ένα έως τρία άτομα, να πρέπει να ανταποκριθεί στις ανάγκες μεγάλου αριθμού εκπαιδευτικών και εκπαιδευομένων. Γνωρίζετε, για παράδειγμα, ότι τα ΙΕΚ στον Πειραιά έχουν πάνω από χίλιους καταρτιζόμενους, στο Περιστέρι, στην Αθήνα, στη Θεσσαλονίκη, παντού. Θα υπάρξει κάποια πρόβλεψη, στα πλαίσια της κινητικότητας των δημοσίων υπαλλήλων για την ενδυνάμωση και την υποστήριξη του διοικητικού προσωπικού στα δημόσια ΙΕΚ; Επίσης, αναφερθήκατε στο ξεκαθάρισμα του μητρώου. Να σας πω, λοιπόν, ότι σύμφωνα με τη δική σας υπουργική απόφαση στις 13-10-2015 προβλέπεται η ολική ή μερική διάθεση εκπαιδευτικών της δευτεροβάθμιας εκπαίδευσης στα δημόσια ΙΕΚ. Με την εν λόγω υπουργική απόφαση δημιουργούνται εκπαιδευτικοί δύο ταχυτήτων, που κρίνονται με διαφορετικά μέτρα και σταθμά. Οι εκπαιδευτικοί, που είναι στη δευτεροβάθμια εκπαίδευση, που προσλήφθηκαν στην τυπική εκπαίδευση για να κάνουν μαθήματα σε ανηλίκους, αποκτούν προτεραιότητα στη μη τυπική εκπαίδευση, ακόμα και απ' αυτούς που έχουν πιστοποιηθεί ως εκπαιδευτές ενηλίκων. Σας ρωτώ, λοιπόν: Ισχύει, κυρία Υπουργέ, ο ν. 4186/2013 για το σύνολο των εκπαιδευτών, σύμφωνα με τον οποίον ο εκπαιδευτής πρέπει να είναι εγγεγραμμένος στο υπομητρώο εκπαιδευτών αρχικής επαγγελματικής κατάρτισης, το οποίο τηρείται στον ΕΟΠΠΕΠ και να είναι βέβαια και πιστοποιημένος; Πάλι για την εν λόγω υπουργική απόφαση. Αναφέρεται, λοιπόν, σε αυτή η διαφοροποίηση στη μοριοδότηση προσόντων των υποψηφίων εκπαιδευτικών. Θέλω να σας δώσω κάποια παραδείγματα να τα ακούσουν και οι πολίτες, να τα ακούσουν και οι γονείς πώς θα καταρτιστούν τα παιδιά τους στα δημόσια ΙΕΚ. Συγκεκριμένα, διπλασιάζονται τα μόρια της ανεργίας και ταυτόχρονα μειώνονται δραστικά τα μόρια των προσόντων, όπως της εκπαίδευσης, της επιμόρφωσης και της διδακτικής εμπειρίας. Για παράδειγμα, έστω και μια μέρα ανεργίας ισοδυναμεί σε μόρια με διδακτική εμπειρία τεσσάρων ετών στην τριτοβάθμια εκπαίδευση. Ένα μεγάλο ερωτηματικό τίθεται για την ποιότητα της εκπαίδευσης. Εγώ δεν αμφιβάλλω για τους άνεργους πτυχιούχους, μεταπτυχιακούς για τις ικανότητές τους, αλλά την εμπειρία δεν μπορείτε να την εκμηδενίζετε σε τέτοιον βαθμό. Ένα άλλο χαρακτηριστικό παράδειγμα είναι ότι έξι μήνες από μία μέρα ανεργίας ισοδυναμούν με τα μόρια ενός διδακτορικού. Προτίθεστε να προχωρήσετε σε διορθωτικές κινήσεις ως προς τη μοριοδότηση των προσόντων των υποψηφίων εκπαιδευτικών; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κι όσον αφορά τον εξορθολογισμό των ειδικοτήτων, αυτό κυρία Υπουργέ, δεν γίνεται αόριστα. Οφείλετε να μας πείτε: Βάσει ποιας μελέτης θα γίνει εξορθολόγηση των ειδικοτήτων; Πότε προκηρύχθηκε; Ποιος την έχει συντάξει; Έχουν λάβει υπόψη την αγορά εργασίας; Παρακαλώ πολύ όπως μας δώσετε συγκεκριμένες απαντήσεις. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκατέσσερις μαθήτριες και μαθητές και δύο συνοδοί εκπαιδευτικοί από το 5ο Δημοτικό Σχολείο Ιλίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Παρακαλώ, κυρία Αναγνωστοπούλου, έχετε τον λόγο.
Ευχαριστώ, κύριε Πρόεδρε. Θα ήθελα κατ' αρχάς να παρακαλέσω, όταν μου γίνονται επίκαιρες ερωτήσεις μετά στη δευτερολογία, να είναι πάνω στις ερωτήσεις. Γιατί όταν μου βάζετε πέντε ερωτήσεις και αναφέρεστε σε νόμους ή σε διατάξεις, που δεν έχω μπροστά μου, καταλαβαίνετε ότι ένα μυαλό δεν μπορεί να τα θυμάται όλα. Αυτά που με ρωτήσατε στη δευτερολογία σας δεν έχουν καμμία σχέση με την επίκαιρη ερώτηση, γιατί δεν μου αρέσει να πολιτικολογώ.
Κάνετε μεγάλο λάθος. Όχι, κυρία Υπουργέ.
Την έχω εδώ την ερώτησή σας.
Εντάξει, κύριε Στύλιο, είχατε αρκετό χρόνο στη διάθεσή σας.
Ναι, για τον λόγο τον οποίο…
Είναι ο νόμος για τα δημόσια και τα ιδιωτικά ΙΕΚ.
Για τη διάταξη…
Δεν θέλω να κάνω…
Αφήστε με όμως να μιλήσω…
Ακούστε την απάντηση, κύριε Στύλιο.
Γιατί δεν τα θυμάμαι, κιόλας. Έτσι όπως τα είπατε, ειλικρινά δεν τα θυμάμαι. Όμως, σε όσα θυμάμαι…
Δεν θα αντιπαρατεθούμε τώρα.
Όχι.
Θέλω να λύσουμε το πρόβλημα.
Ναι, να το λύσουμε ευχαρίστως. Δεν προσπαθούμε να ρίξουμε ευθύνη σε κανέναν άλλον ούτε σε προηγούμενους ούτε σε τίποτα, αλλά σας λέω ένα εντελώς πραγματικό στοιχείο. Όταν ο προϋπολογισμός που ψηφίστηκε πέρυσι εδώ σε αυτήν τη Βουλή από τα 35 εκατομμύρια προϋπολογίζει 5 εκατομμύρια, μην λέτε ότι επιρρίπτουμε ευθύνες. Από κάπου πρέπει να τα βρούμε αυτά τα λεφτά, όπως καταλαβαίνετε. Έχουμε κάνει τα αδύνατα δυνατά για να εξασφαλίσουμε τις πιστώσεις, για να μπορέσουν να πληρωθούν οι άνθρωποι, αλλά αυτό είναι ένα πραγματικό στοιχείο που δεν μπορεί να το παραβλέψει κανείς και δεν είναι για αντιπαράθεση μεταξύ μας. Δυστυχώς, οι αριθμοί είναι αδυσώπητοι μερικές φορές και σ' αυτήν την περίπτωση είναι όντως αδυσώπητοι. Το δεύτερο το οποίο θέσατε είναι σχετικό με το μητρώο των εκπαιδευτών. Εκεί έχουμε ένα μεγάλο πρόβλημα, κύριε Στύλιο κι εγώ δεν ρίχνω καμμία ευθύνη ούτε σε προηγουμένους ούτε σε μας, αλλά είναι σε εμάς να το λύσουμε, είναι στα χέρια μας. Τι έχουμε; Έχουμε πολύ αργή πιστοποίηση εκπαιδευτών, πράγμα που έχει ως συνέπεια να έχουμε τους ίδιους και τους ίδιους εκπαιδευτές, οι οποίοι έχουν και δεύτερη δουλειά και να μην μπορεί να ανανεώνεται καθόλου το μητρώο των εκπαιδευτών από ανθρώπους που είναι άνεργοι. Εγώ συμφωνώ μαζί σας και το είπαμε. Αλλά προσπαθήσαμε λίγο να ανανεωθεί ο κατάλογος με ανέργους. Δηλαδή δεν μπορεί συνέχεια να πληρώνεται αυτή η εκπαίδευση στα δημόσια ΙΕΚ μόνο από ανθρώπους οι οποίοι ήδη έχουν τη δουλειά τους, πληρώνονται, και πληρώνονται και απ' τα δημόσια ΙΕΚ. Καλό είναι να μπορέσουμε να έχουμε ένα νέο αίμα…
Πριμοδοτήστε τα διδακτορικά.
Επειδή ακριβώς υπήρχε αυτή η βιασύνη, ότι έπρεπε να ανοίξουν τα ΙΕΚ, αλλά έπρεπε να ανανεωθεί και είπαμε τώρα που έχουμε τον χρόνο, μέχρι το καλοκαίρι, να ανανεωθεί επιτέλους το μητρώο με ορθολογικό τρόπο. Για τις αποσπάσεις, έχουμε κάνει ήδη εκατόν πενήντα επτά αποσπάσεις από τη δευτεροβάθμια και πρωτοβάθμια και οι αποσπασμένοι θα καλύψουν διοικητικές ανάγκες των ΙΕΚ. Ευχαριστώ.
Η έβδομη με αριθμό 202/24-11-2015 επίκαιρη ερώτηση πρώτου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την επαπειλούμενη κύρωση της διακοπής του ρεύματος σε περίπτωση αδυναμίας εξόφλησης εκ μέρους του καταναλωτή, δεν θα συζητηθεί λόγω κωλύματος του Υπουργού και διαγράφεται. Η όγδοη με αριθμό 197/23-11-2015 επίκαιρη ερώτηση πρώτου κύκλου του Βουλευτή Β΄ Αθηνών της Ένωσης Κεντρώων κ. Γεωργίου Καρρά προς τον Υπουργό Οικονομίας, Ανάπτυξης και Τουρισμού, σχετικά με τον κίνδυνο δυσμενών οικονομικών - περιουσιακών συνεπειών σε βάρος οφειλετών στεγαστικού δανείου κύριας κατοικίας, σε περίπτωση της μερικής κάλυψης από το ελληνικό δημόσιο του ποσού της μηνιαίας καταβολής του, δεν θα συζητηθεί λόγω κωλύματος του Υπουργού και διαγράφεται. Κύριοι συνάδελφοι, στο σημείο αυτό θα διακόψουμε τη συνεδρίαση για ένα λεπτό.
Επαναλαμβάνεται η διακοπείσα συνεδρίαση. Θα συζητηθεί η έκτη με αριθμό 195/23-11-2015 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Παιδείας, Έρευνας και Θρησκευμάτων, σχετικά με τη στάση του Υπουργείου για την αντιμετώπιση των διεθνών αξιολογητών στις Σχολές του Εθνικού και Καποδιστριακού Πανεπιστημίου Αθηνών. Τον λόγο έχει ο κ. Θεοχάρης.
Ευχαριστώ, κύριε Πρόεδρε. Κυρία Υπουργέ, την Τρίτη 3 Νοεμβρίου πληροφορηθήκαμε με λύπη πως εξωτερικοί διεθνείς αξιολογητές, άνθρωποι κύρους, Έλληνες καθηγητές από πανεπιστήμια του εξωτερικού, της Ευρώπης και των Ηνωμένων Πολιτειών, έγιναν δεκτοί από ομάδες φοιτητών με προπηλακισμό, ύβρεις και ρίψεις φρούτων και λαχανικών. Οι άνθρωποι αυτοί, όπως είπα, είναι Έλληνες οι οποίοι είχαν ως αποστολή την αξιολόγηση του Καποδιστριακού Πανεπιστημίου Αθηνών και την κατάταξή του μεταξύ άλλων διεθνών πανεπιστημιακών ιδρυμάτων. Να θυμίσω ότι βάσει ανάλογων αξιολογήσεων το 2014 έξι ελληνικά πανεπιστήμια είχαν καταταγεί ανάμεσα στα οκτακόσια καλύτερα παγκοσμίως, πράγμα το οποίο μας έκανε όλους περήφανους. Μακάρι να πηγαίνουμε και καλύτερα. Την επόμενη των λυπηρών περιστατικών, δηλαδή την Τετάρτη 4 Νοεμβρίου, οι αξιολογητές επέστρεψαν και ολοκλήρωσαν την αξιολόγησή τους ινκόγκνιτο. Δεν είμαι σίγουρος αν τις απαντήσεις που πήραν στα ερωτήματά τους τις θεώρησαν πειστικές και σωστές, όμως σίγουρα η ζημιά έχει γίνει στην αξιολόγηση, σε σχέση με το τι έγινε την Τρίτη στις 3 του μήνα. Κύριε Υπουργέ, η στήριξη της δημόσιας παιδείας, ιδιαίτερα της ανώτατης, είναι εκπεφρασμένη βούληση της Κυβέρνησης. Μιλάτε συνέχεια γι' αυτό και σήμερα, αλλά θα πρέπει αυτό να αποδεικνύεται έμπρακτα και όχι μόνο στα λόγια. Καλά είναι να λέμε, όπως είπε ο κύριος Υπουργός σε εκείνη την συνέντευξή του που μας έκανε μάθημα και για τη γενοκτονία των Ποντίων, στις 2 Νοεμβρίου, ότι τα πανεπιστήμια έχουν και άλλους τρόπους χρηματοδότησης μέσω της έρευνας και άρα η έμφαση της Κυβέρνησης θα είναι στη χρηματοδότηση της πρωτοβάθμιας και της δευτεροβάθμιας εκπαίδευσης, αλλά θα πρέπει να ξέρουμε, κυρία Υπουργέ, ότι η έρευνα έρχεται όταν τα πανεπιστήμια είναι αξιόλογα, όταν έχουν τη δυνατότητα, όχι μόνο να πάρουν χρήματα του ΕΣΠΑ, αλλά και να μπορέσουν να αξιολογηθούν σωστά - και έτσι να κάνουν σωστές ερευνητικές συνεργασίες - και από ιδιωτικούς φορείς, για να μπορέσουν να χρηματοδοτηθούν και άρα, να μπορέσουν να συνδέσουν πραγματικά την έρευνα με την παραγωγή. Αυτό δεν μπορεί να γίνει με ρίψεις φρούτων. Γι' αυτό, κύριε Υπουργέ, σας ρωτάω: Ποιες είναι οι συνέπειες για τα πανεπιστήμια, τη χρηματοδότησή τους από κοινοτικούς και άλλους πόρους και τη γενικότερη εικόνα της χώρας στο εξωτερικό από την εξοργιστική, όσο και προκλητική στάση απέναντι στους διεθνείς αξιολογητές; Πώς συνάδουν τα ανωτέρω με τη θέση της Κυβέρνησης ότι τα πανεπιστήμια μπορούν να χρηματοδοτηθούν μέσω του ερευνητικού έργου; Ποιες είναι οι πράξεις στις οποίες έχει προχωρήσει ή προτίθεται να προχωρήσει η ηγεσία του Υπουργείου Παιδείας, ώστε να αποδοθούν ευθύνες για τα συγκεκριμένα λυπηρά περιστατικά και για να αποκατασταθεί η εικόνα του ελληνικού πανεπιστημίου και να διορθωθεί η ζημιά που έχει γίνει; Ευχαριστώ.
Κυρία Υπουργέ, έχετε τον λόγο.
Ευχαριστώ. Κύριε Θεοχάρη, τα ελληνικά ΑΕΙ, πανεπιστήμια και ΤΕΙ, έχουν κατορθώσει, παρά την οικονομική κρίση, να είναι σε υψηλό επίπεδο, το δε συγκεκριμένο Πανεπιστήμιο, το ΕΚΠΑ, το Εθνικό και Καποδιστριακό Πανεπιστήμιο Αθηνών, να συγκαταλέγεται ανάμεσα στο 5% των καλύτερων πανεπιστημίων, σύμφωνα με μια λίστα. Υπάρχουν πολλές λίστες αξιολόγησης. Όταν συμβαίνει ένα τέτοιο περιστατικό, το οποίο και εμείς καταδικάζουμε, σε καμμία περίπτωση αυτό το περιστατικό δεν έχει καμμία επίδραση στην αξιολόγηση του πανεπιστημίου, στη λειτουργία του πανεπιστημίου ή οτιδήποτε τέτοιο. Η ΑΔΙΠ, η ανεξάρτητη αρχή, έστειλε εγγράφως - και θα το καταθέσω στα Πρακτικά - και στο Πανεπιστήμιο και σε εμάς ότι η αξιολόγηση ολοκληρώθηκε κανονικά και όπως έπρεπε. Η Πρυτανεία, το Πρυτανικό Συμβούλιο του ΕΚΠΑ πήρε αμέσως την επόμενη μέρα απόφαση. Καταδίκασε τα γεγονότα. Από την άλλη, όμως, είπε ότι έγινε η αξιολόγηση του Πανεπιστημίου κανονικά. Επίσης, η Κοσμητεία της Νομικής Σχολής Αθηνών έβγαλε απόφαση και είπε ότι τα αντιμετώπισαν με ψυχραιμία. Και εδώ είναι η διαφορά μας. Θα μου επιτρέψετε να πω το εξής. Λέτε συνέχεια ότι ο ΣΥΡΙΖΑ είναι λαϊκίστικο κόμμα, αλλά όπως είδα στην ερώτησή σας και άκουσα και από εσάς, πετάτε ενδιάμεσα «η γενοκτονία των Ποντίων». Πετάτε κι άλλα μέσα στη γραπτή σας ερώτηση. Αυτά είναι λαϊκισμός, κύριε Θεοχάρη. Τι θέλετε να κάνουμε; Τα πανεπιστήμια - το λέω επειδή είμαι πανεπιστημιακός και η ίδια - όπως και τα ΤΕΙ είναι ένας ζωντανός χώρος. Και είναι ζωντανός χώρος νέων ανθρώπων. Επί σαράντα χρόνια σ' αυτή τη χώρα έχουμε και ομάδες μέσα στα πανεπιστήμια που ναι, και φρούτα έχουν πετάξει και διάφορα. Τα καταδικάζουμε, και εγώ ως πανεπιστημιακός, αλλά δεν θα κρίνω από αυτό τη λειτουργία των πανεπιστημίων. Γράφει η Κοσμήτορας της Νομικής Σχολής - και νομίζω ότι είναι η καλύτερη απάντηση σε όλα αυτά - ότι «με ψυχραιμία αντιμετωπίσαμε το γεγονός, βρήκαμε εναλλακτικούς τρόπους, ολοκληρώθηκε κανονικά ή αξιολόγηση και τελείωσε εκεί το συμβάν». Το να το καταδικάζουμε είναι άλλο και είναι εντελώς διαφορετικό πράγμα το να το κάνουμε μείζονος σημασίας θέμα. Δηλαδή είναι σαν να μου λέτε ότι η Σχολή Πολιτικών Επιστημών του Παρισιού, που τουλάχιστον εγώ που σπούδασα εκεί ξέρω την ποιότητά της, υποβαθμίστηκε επειδή πήγε εκεί ο Ολάντ και τον γιουχάρισαν οι φοιτητές και δημιούργησαν επεισόδια. Τώρα δεν ξέρω τι θα πείτε, αλλά τουλάχιστον αυτή είναι η γνώμη μου. Πάντως, εμείς ως Υπουργείο Παιδείας, δεν μπορούμε να παρέμβουμε - έχουν αυτοδιοίκητο τα ΑΕΙ, δεν μπορεί να παρέμβει κανένας - ούτε να επιρρίψουμε ή να ζητήσουμε ευθύνες από οποιονδήποτε, ειδικά όταν ξέρουμε πόσο καλά κάνει τη δουλειά του το ακαδημαϊκό προσωπικό.
Κύριε Θεοχάρη, έχετε τον λόγο.
Κατ' αρχάς είναι θετικό, κυρία Υπουργέ, που καταδικάζετε το γεγονός αυτό. Η εκκωφαντική σιωπή του Υπουργείου όλες αυτές τις μέρες ήταν χαρακτηριστική. Πράγματι, μετά την κατακραυγή, η Πρυτανεία καταδίκασε το γεγονός και πολύ σωστά έκανε, όμως δεν είδαμε από τον αρμόδιο Υπουργό καμμία δήλωση καταδίκης του γεγονότος, παρ' όλο που είχε την ευκαιρία να το κάνει. Θυμάμαι μάλιστα ότι είχε την ευκαιρία σε ομιλία του στη Βουλή - είχαμε ήδη εμείς αναφερθεί, όπως και άλλοι συνάδελφοι, για το ζήτημα αυτό - και θα μπορούσε, αν ήθελε, να το καταδικάσει. Σημασία, βέβαια, δεν έχουν μόνο οι καταδίκες. Σημασία έχει να αναβαθμίζεται το πανεπιστήμιο. Από τότε που έκανα την ερώτηση και τη συζητάμε σήμερα, για παράδειγμα στο Καποδιστριακό είχαμε τις παραιτήσεις σημαντικών ανθρώπων από το Συμβούλιο Διοίκησης του ΕΚΠΑ, του κ. Μπερτσιμά, για παράδειγμα, ο οποίος στην επιστολή του καταγγέλλει πως τα συμβούλια έχουν καταντήσει να έχουν πια διακοσμητικό ρόλο. Η κ. Βάσω Κιντή εκτιμά στη δική της επιστολή πως είναι δύσκολη η επικράτηση της αξιοκρατίας, της αριστείας, της διαφάνειας και του συμφέροντος του πανεπιστημίου. Η ψυχραιμία, λοιπόν, είναι καλή. Καλύτερο, όμως, θα είναι γι' αυτά τα γεγονότα να κάνει κάτι η πολιτεία, σε συνεργασία με τα πανεπιστήμια. Καλό θα είναι να υπάρχει συνεργασία. Προφανώς, υπάρχει το αυτοδιοίκητο και δεν θα καταλύσουμε το συνταγματικό αυτοδιοίκητο των πανεπιστημίων. Καλό θα είναι όμως αυτά τα γεγονότα να μην επαναλαμβάνονται. Και για να μην επαναλαμβάνονται, κάποιοι που κυβερνάνε, πρέπει να κάνουν κάποιες συγκεκριμένες ενέργειες. Το να λέμε ότι έγινε και βρήκαμε τρόπους με ευελιξία και με φαντασία να μπορέσει να ολοκληρωθεί κι ότι, παρά την προσπάθεια να μην ολοκληρωθεί η αξιολόγηση, τελικά τα καταφέραμε, αυτό δεν λέει τίποτα. Και μάλλον ατυχές βλέπω το παράδειγμά σας για τον κ. Ολάντ, διότι η αξιολόγηση του πανεπιστημίου είναι μια κανονική διαδικασία. Εάν δηλαδή ο κ. Ολάντ γιουχαΐστηκε σε μια επίσκεψή του στο πανεπιστήμιο, αυτό θα ήταν το ίδιο με το να γιουχαΐζουν όλους τους καθηγητές, για παράδειγμα, του πανεπιστημίου και να μην τους αφήνουν να κάνουν τα μαθήματά τους; Όχι. Η διαδικασία της αξιολόγησης είναι μια οργανική διαδικασία λειτουργίας του πανεπιστημίου, η οποία είναι ανεπίτρεπτο να ψάχνουμε να βρούμε άλλους, διαφορετικούς τρόπους να ολοκληρωθεί. Θα έπρεπε να ολοκληρώνεται ως φυσικός τρόπος και τάξη πραγμάτων των πανεπιστημίων.
Πάντως ο κ. Ολάντ εδώ χειροκροτήθηκε. Η κ. Αναγνωστοπούλου έχει τον λόγο.
Καλό θα ήταν να ολοκληρώνεται. Ολοκληρώθηκε όμως, το λέει η ΑΔΙΠ. Δεν το λέει μόνο το Πανεπιστήμιο.
Δεν το αμφισβητεί κανείς…
Το Πρυτανικό Συμβούλιο του ΕΚΠΑ αμέσως έβγαλε ανακοίνωση, δηλαδή 4 Νοεμβρίου, και το λέω γιατί την έχω στα χέρια μου. Κύριε Θεοχάρη, θέλω όμως να πω ένα πράγμα. Επειδή μου αναφέρατε και τα συμβούλια και επειδή γίνεται τεράστιο θέμα, θα σας απαντήσω ως πανεπιστημιακός. Δεν με ενδιαφέρει τι λέει η κ. Κιντή. Είναι προσωπική της άποψη. Θέλετε να σας πω κι εγώ τη δικιά μου προσωπική άποψη ως πανεπιστημιακός; Από πού κι ως πού εγώ θα πάρω υπόψη μου την προσωπική άποψη ενός ανθρώπου, και θα την κάνω σημαία, ότι «δεν έχουν αξιοκρατία τα πανεπιστήμια», ότι «δεν είναι αξιόλογα»; Δεν είναι τυχαίο ότι οι φοιτητές μας σε όλα τα πανεπιστήμια του κόσμου που πηγαίνουν είναι από τους καλύτερους φοιτητές. Από κάπου παίρνουν τις υποδομές. Από κάπου έχουν δημιουργήσει τις υποδοχές για να είναι οι καλύτεροι φοιτητές. Το λέω επειδή έχω δουλέψει επί είκοσι χρόνια σε αυτό το πανεπιστήμιο και το ξέρω πάρα πολύ καλά. Μην μου φέρνετε, λοιπόν, σαν παράδειγμα έναν άνθρωπο ή δύο ανθρώπους ως καταξιωμένες προσωπικότητες. Θα σας πω κάτι. Και ως πανεπιστημιακός κι εγώ είμαι καταξιωμένη διεθνώς προσωπικότητα κι έχω άλλη αντίληψη. Ποιον θα ακούσετε; Άρα, ακούμε με ιδεολογικά και πολιτικά κριτήρια αυτούς που θέλουμε να ακούσουμε - σωστό - και να κάνουμε τη συζήτηση, την αντιπαράθεση, εδώ, σε αυτήν τη Βουλή, με ιδεολογικά και πολιτικά κριτήρια. Αφήστε, όμως, τα ακαδημαϊκά. Τα πανεπιστήμιά μας κρίνονται συνεχώς. Λέτε εδώ αν θα λειτουργούμε καλά, τι είπε η κ. Κιντή, ο ένας, ο άλλος. Δεν μου είπατε, όμως, για τις αξιολογήσεις των οποίων τα πορίσματα έζησα κι εγώ τα προηγούμενα χρόνια. Ξέρετε τι γράφουν, κύριε Θεοχάρη, για το μεγαλύτερο μέρος των πανεπιστημίων μας; Και λέω «για το μεγαλύτερο» γιατί αυτό ξέρω. Γράφουν, λοιπόν, ότι οι ποιότητά τους είναι πάρα πολύ υψηλή και αν αναλογιστεί κανείς τα περιορισμένα οικονομικά που έχουν, με τα δεδομένα αυτά άλλα πανεπιστήμια σε πολλές προηγμένες χώρες απλώς δεν θα λειτουργούσαν. Τα δικά μας έχουν κατορθώσει κι έχουν και υψηλή ποιότητα και υψηλό διδακτικό κι ερευνητικό έργο και μάλιστα δίνουν έμφαση στο ερευνητικό έργο, σε μία περίοδο τέτοια. Δεν θα καθίσω εγώ να μιλήσω για τα μεμονωμένα επεισόδια, τα οποία ούτε εγώ θα ήθελα να υπάρχουν, αλλά δεν θα ήθελα να υπάρχουν και πολλά άλλα πράγματα σε αυτήν την κοινωνία, που όμως υπάρχουν, και πολύ πιο βίαια εναντίον μας. Και δεν τα καταδικάζουμε. Σας λέω, εγώ τα καταδικάζω. Κι εναντίον μου έχουν στραφεί αυτά. Όμως εκεί, ξέρετε, κύριε Θεοχάρη, δεν είναι θέμα του Υπουργείου Παιδείας, είναι θέμα της ίδιας της κοινότητας, των άλλων φοιτητών, αν μπορούν να λειτουργήσουν δημοκρατικά, αν μπορούν να απομονώνουν τέτοια επεισόδια. Αν αυτό δεν γίνεται σε εκείνον τον χώρο, καμμία πολιτεία δεν μπορεί να τα λύσει τέτοια θέματα. Θα δημιουργήσει άλλα προβλήματα πολύ μεγαλύτερα. Ευχαριστώ.
Ευχαριστούμε κι εμείς. Καλό είναι να ευχαριστούμε τους Υπουργούς που προσέρχονται να απαντήσουν, καθότι έχω να κάνω κι άλλη ανακοίνωση, ότι λόγω κωλύματος των αρμοδίων Υπουργών δεν θα συζητηθούν η πρώτη με αριθμό 206/24-11-2015 επίκαιρη ερώτηση δεύτερου κύκλου της Βουλευτού Β΄ Πειραιά του Συνασπισμού Ριζοσπαστικής Αριστεράς κ. Ειρήνης Κασιμάτη προς τον Υπουργό Ναυτιλίας και Νησιωτικής Πολιτικής, σχετικά με την εξαίρεση του Πορθμείου Περάματος - Σαλαμίνας από τη σύμβαση παραχώρησης του Ελληνικού Δημοσίου προς τον ΟΛΠ, καθώς επίσης και η πέμπτη με αριθμό 208/24-11-2015 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων στα καταστήματα «Καρφούρ Μαρινόπουλος» και διαγράφονται. Τέλος, δεν θα συζητηθεί λόγω αναρμοδιότητας η με αριθμό 396/20-10-2015 ερώτηση της Βουλευτού Πιερίας του Συνασπισμού Ριζοσπαστικής Αριστεράς κ. Ελισσάβετ Σκούφα προς τον Υπουργό Παιδείας, Έρευνας και Θρησκευμάτων, σχετικά με τα προβλήματα στη διαχείριση του τεχνολογικού εξοπλισμού των σχολικών μονάδων και διαγράφεται. Προχωρούμε τώρα στην προτελευταία για σήμερα, την πρώτη με αριθμό 205/24-11-2015 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Περιβάλλοντος και Ενέργειας, σχετικά με την άδεια λειτουργίας της μονάδας ιχθυοκαλλιέργειας στο Πόρτο Γερμενό. Τον λόγο έχει ο κ. Δημαράς.
Ευχαριστώ, κύριε Πρόεδρε. Κύριε Υπουργέ, η ερώτησή μου αφορά ένα ιχθυοτροφείο στο Πόρτο Γερμενό. Κι επ' ευκαιρία αυτού, θέλω να σας πω ότι το πρόβλημα δεν είναι μόνο εδώ, είναι σε πάρα πολλά ιχθυοτροφεία. Και ξέρω συγκεκριμένα: στο Γαλαξίδι, όπου ο συνάδελφος κ. Κωστόγιαννης έχει υποβάλει και σχετική ερώτηση, στα Σκορπονέρια, αλλά και όταν ήμουν περιφερειακός σύμβουλος στην Περιφέρεια Αττικής μάς έρχονταν πάρα πολλές μελέτες περιβαλλοντικών επιπτώσεων, οι οποίες ήταν κατά κανόνα αρνητικές, γιατί οι αιτήσεις έρχονταν για ακατάλληλους χώρους. Και βεβαίως, το ζήτημα είναι και η έλλειψη ενός σωστού χωροταξικού σχεδιασμού για το θέμα των ιχθυοκαλλιεργειών σε όλη την Ελλάδα. Έρχομαι τώρα στην περίπτωση του συγκεκριμένου ιχθυοτροφείου στο Πόρτο - Γερμενό. Στις 12-6-2015 χορηγήθηκε άδεια ίδρυσης και λειτουργίας μονάδας ιχθυοκαλλιέργειας από την Αποκεντρωμένη Διοίκηση Αττικής στην εταιρεία «ΙΧΘΥΟΑΤΤΙΚΗ» Μονοπρόσωπη Ιδιωτική Κεφαλαιουχική Εταιρεία για κατασκευή πλωτής μονάδας ιχθυοκαλλιέργειας ετήσιας δυναμικότητας διακοσίων τριάντα τόνων σε θαλάσσια έκταση είκοσι στρεμμάτων στον κόλπο του Πόρτο - Γερμενού (Δήμος Μάνδρας - Ειδυλλίας). Η εν λόγω επιχείρηση είχε προσπαθήσει και στο παρελθόν, το 2012, να εκδώσει άδεια λειτουργίας, η οποία όμως απορρίφθηκε από την Περιφέρεια - αρνητική εισήγηση του Περιφερειακού Συμβουλίου το 2014- και από τον Δήμο Μάνδρας - Ειδυλλίας απορριπτική απόφαση - ψήφισμα του Δήμου Μάνδρας στις 22-2-2012. Παρά τις ενστάσεις και τις αρνητικές εισηγήσεις των δύο αιρετών συλλογικών δημοκρατικών οργάνων και της αμφιλεγόμενης από περιβαλλοντικής ή και διοικητικής άποψης νομιμότητας του επιχειρηματικού σχεδίου, ο πρώην Γενικός Γραμματέας, κ. Εμμανουήλ Αγγελάκας, προχώρησε στην προέγκριση άδειας λειτουργίας στις 29-12-2014. Ο κόλπος του Πόρτο - Γερμενού είναι τόπος ιδιαίτερου φυσικού κάλλους, με σημαντικούς αρχαιολογικούς και τουριστικούς πόρους (αρχαίο φρούριο των Αιγοσθένων) που περιβάλλεται από τους ορεινούς όγκους της Δυτικής Αττικής και λοιπά. Η λειτουργία της μονάδας ιχθυοκαλλιέργειας σε έναν τόσο κλειστό κόλπο θα επιφέρει σοβαρή περιβαλλοντική υποβάθμιση σε μια από τις ελάχιστες εναπομείνασες οάσεις της Αττικής. Οι ερωτήσεις μου είναι: Τι πρωτοβουλίες θα αναλάβετε ώστε να ελεγχθεί τόσο η διαδικασία όσο και η ουσία της εν λόγω αδειοδότησης από άποψη αρνητικής επίδρασης στο φυσικό περιβάλλον, όπως προβλέπεται από το ελληνικό Σύνταγμα; Δεύτερον, τι θα κάνετε για την αναθεώρηση της αντισυνταγματικής ΚΥΑ 11/2011 για τη χωροταξική ρύθμιση των θαλάσσιων χρήσεων του Σαρωνικού και Κορινθιακού κόλπου; Ευχαριστώ.
Τον λόγο έχει ο Αναπληρωτής Υπουργός Περιβάλλοντος και Ενέργειας κ. Τσιρώνης, για να απαντήσει.
Ευχαριστώ, κύριε Πρόεδρε. Κύριε Βουλευτά, θίγετε ένα καυτό ζήτημα, που διαρκώς το βρίσκουμε μπροστά μας ως πολιτεία και ως κοινωνία, το ζήτημα του να αντιστρατεύονται δραστηριότητες καθ' όλα νόμιμες και δραστηριότητες που τις θέλουμε, άλλες δραστηριότητες εξίσου νόμιμες και εξίσου επιθυμητές. Τα ιχθυοτροφεία είναι μια τέτοια περίπτωση και εγώ κατά καιρούς είχα αντιμετωπίσει ως μέλος περιφερειακής παράταξης τέτοιες αρνητικές εισηγήσεις, με τις αντίστοιχες βέβαια διαμαρτυρίες των ιδιοκτητών ότι με αυτόν τον τρόπο μπαίνει τροχοπέδη στην ανάπτυξη. Όσον αφορά την ουσία και τον τύπο της ερώτησης θα έλεγα ότι κατ' αρχάς δεν είναι αρμόδιο το Υπουργείο, διότι ξέρετε πολύ καλά - και έχουμε υπερασπιστεί επανειλημμένα τη διοικητική αποκέντρωση της Ελλάδας - ότι αυτές οι αδειοδοτήσεις εμπίπτουν στη δεύτερη υποκατηγορία της όγδοης ομάδας και οι αδειοδοτήσεις αυτές βγαίνουν από την αποκεντρωμένη διοίκηση. Άρα ως Υπουργείο δεν θα μπορούσαμε να αποφανθούμε ούτε θετικά ούτε αρνητικά για μια τέτοια αδειοδότηση, στον βαθμό που δεν είναι της αρμοδιότητάς μας και ήδη υπάρχει η νόμιμη αδειοδότηση της συγκεκριμένης μονάδας από την αποκεντρωμένη διοίκηση. Από την άλλη πλευρά στο ερώτημα του αν είναι αντισυνταγματική η ΚΥΑ του 11/2011, νομίζω ότι ήδη υπάρχουν επανειλημμένες αποφάσεις του Συμβουλίου της Επικρατείας, αλλά εκκρεμεί και μια προσφυγή αυτή τη στιγμή των κατοίκων της περιοχής, που οσονούπω θα έχουμε και από εκεί πέρα μια οριστική απάντηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Τελειώνω σε δέκα δευτερόλεπτα, κύριε Πρόεδρε. Ωστόσο, συμφωνώ απόλυτα μαζί σας ότι η πολιτεία πρέπει να δράσει σοβαρά στο θέμα της χωροταξίας, να αναθεωρήσει τον ν. 4269- είναι μια διαπραγμάτευση με τους θεσμούς - ώστε επιτέλους να πάψουμε να έχουμε τέτοια φαινόμενα. Και αυτή είναι η ουσία της υπόθεσης. Ανησυχώ, δηλαδή, όσο και εσείς, παρά το γεγονός ότι προσωρινά, όσο δεν έχουμε την αναθεώρηση του ν. 4269 βρισκόμαστε αυτή τη στιγμή σε μια εκκρεμότητα σοβαρή και έχουν δίκιο οι πολίτες να ανησυχούν.
Κύριε Δημαρά, έχετε τον λόγο.
Κύριε Υπουργέ, ξέρω ότι είναι αρμοδιότητα της αποκεντρωμένης διοίκησης, αλλά το ότι πρέπει να γίνει αναθεώρηση της ΚΥΑ 11/2011 για εμένα είναι απολύτως δεδομένο. Η κατάσταση που υπάρχει σε αυτόν τον χώρο είναι χαώδης, ανεξέλεγκτη και είναι ευκαιρία τώρα, που έχουμε έναν Υπουργό Περιβάλλοντος που προέρχεται από την Οικολογία, να βάλουμε μια τάξη σε αυτά τα ζητήματα σε σχέση με την προστασία του περιβάλλοντος, των προστατευόμενων περιοχών, όπως είναι αυτή η περιοχή και βεβαίως χωρίς να αντιστρατεύεται αυτή η λογική της τάξης, που πρέπει να βάλουμε, την παραγωγή, καθώς είναι για τον τόπο μια χρήσιμη παραγωγική δραστηριότητα αυτή των ιχθυοκαλλιεργειών. Όμως αυτές να γίνουν στις περιοχές που πρέπει και με τις προϋποθέσεις που θα προστατεύουν το περιβάλλον. Δεν μπορούμε να συνεχίσουμε έτσι. Είναι δεδομένη η κατάσταση σε όλη την Ελλάδα και στο συγκεκριμένο σημείο. Το συγκεκριμένο σημείο είναι κλειστός κόλπος, ένα πολύ ευαίσθητο σημείο. Δίπλα έχουμε τον υγροβιότοπο της Ψάθας. Εκεί πάνε πάρα πολλοί Αθηναίοι, κάτοικοι της περιοχής. Όταν φυσάνε δυτικοί άνεμοι, όλα αυτά τα υπολείμματα έρχονται εκεί όπου λούονται το καλοκαίρι οι κάτοικοι της περιοχής και επηρεάζεται και ο τουρισμός. Ας προστατεύσουμε επιτέλους το περιβάλλον, να δούμε τι θα κάνουμε. Δεν μπορούμε να το αφήσουμε έτσι. Ξέρουμε ότι αυτός ο θεσμός της αποκεντρωμένης διοίκησης πρέπει να καταργηθεί. Σχεδόν όλες οι περιφέρειες το λένε. Πρέπει να υπάρχει μία αιρετή περιφέρεια και αυτός ο ενδιάμεσος θεσμός, πραγματικά, πρέπει να αλλάξει. Δεν μπορεί, δηλαδή, να παίρνει αποφάσεις κόντρα στις αποφάσεις των συλλογικών οργάνων, που είναι και το δημοτικό συμβούλιο της περιοχής αλλά και το περιφερειακό συμβούλιο. Δεν τολμήσανε άλλοι γραμματείς να πάρουν τέτοιες αποφάσεις. Το ξέρω πολύ καλά. Όσες μελέτες περιβαλλοντικών επιπτώσεων απορρίπτονταν στην Περιφέρεια Αττικής δεν πηγαίναν να πάρουν άδειες. Εδώ κι άλλα πράγματα πρέπει να σκεφτόμαστε κάθε φορά. Πώς, δηλαδή, ένας Γενικός Γραμματέας Αποκεντρωμένης Διοίκησης μπορεί να πάρει ή τολμάει να πάρει απόφαση κόντρα στα συλλογικά όργανα και σε τέτοια ευαίσθητα σημεία. Ευχαριστώ.
Ο κ. Τσιρώνης έχει τον λόγο για να απαντήσει.
Ευχαριστώ, κύριε Πρόεδρε. Πραγματικά, όπως προείπα, το γεγονός ότι σήμερα, με την υπάρχουσα κατάσταση και με το υπάρχον θεσμικό πλαίσιο, αυτή η μονάδα λειτουργεί νομότυπα, δεν σημαίνει ότι δεν συμμερίζομαι τις σοβαρές ανησυχίες σας. Μιας και θίξατε το θέμα της διοικητικής μεταρρύθμισης, δεν είναι μονάχα το θέμα των αδειοδοτήσεων, όπου λειτουργούμε ως ασώματος κεφαλή, η πολιτεία δηλαδή, είναι κι άλλα θέματα. Το ξέρετε ότι οι δασικές υπηρεσίες είναι στην ίδια κατάσταση, οι πολεοδομίες είναι στην ίδια κατάσταση, είναι η περιβαλλοντική αδειοδότηση, είναι οι περιβαλλοντικοί έλεγχοι, είναι δεκάδες ζητήματα. Έχουμε, πραγματικά, μία δήθεν αποκέντρωση η οποία, ουσιαστικά, λειτουργεί σε έναν δυισμό της διοίκησης και σε μια παντελή αδυναμία να έχουμε έναν συνολικό σχεδιασμό. Οι ιχθυοκαλλιέργειες πραγματικά είναι πυλώνας της ελληνικής οικονομίας. Ή θα πρέπει να επιλέξουμε ότι η αλιεία και τα αλιεύματα είναι προνόμιο ελαχίστων, αν θέλουμε να κάνουμε αειφορική αλιεία, αυτών που έχουν τη δυνατότητα να πληρώσουν δηλαδή, ή θα έχουμε μία οριστική καταστροφή της αλιείας μας, με εντατική αλίευση των θαλασσών μας ή θα πρέπει να ενισχύσουμε τις ιχθυοκαλλιέργειές μας, ώστε το ψάρι να φτάνει παντού, χωρίς να απειλούνται τα οικοσυστήματα. Αυτές οι εταιρείες αναγκαστικά θα πάνε σε κλειστούς κόλπους. Δεν μπορούν να πάνε στην ανοιχτή θάλασσα, το καταλαβαίνουμε όλοι. Ωστόσο, δόξα τω Θεώ, η Ελλάδα έχει εκατοντάδες κλειστούς κόλπους, οι οποίοι είναι πρόσφοροι για ιχθυοκαλλιέργειες και ταυτόχρονα δεν απειλούν άλλες οικονομικές δραστηριότητες, όπως είναι ο τουρισμός και πολύ περισσότερο δεν απειλούν το περιβάλλον, με την έννοια ότι εκεί υπάρχουν κι άλλες χρήσεις επισκεψιμότητας, λουομένων, όπως πολύ σωστά αναφέρατε. Δυστυχώς, το σημερινό θεσμικό πλαίσιο, το είπα και πριν, δεν βοηθάει σε μια τέτοια ορθολογική και αειφορική διαδικασία. Αντιμετωπίστηκε με έναν τρόπο όλη η νομοθεσία και όλες οι ΚΥΑ, έχετε δίκιο, με την έννοια ότι κάποιοι άνθρωποι πίεζαν να κάνουν κάποιες δραστηριότητες μεμονωμένες, αποσπασματικές, είτε μιλάμε για εμπορία καυσίμων είτε μιλάμε για ιχθυοκαλλιέργειες είτε μιλάμε για βιομηχανικές μονάδες, οι οποίες κατέστρεψαν κυριολεκτικά άλλους ζωτικούς πόρους. Οδυνηρό παράδειγμα είναι ο κόλπος της Ελευσίνας, που είναι ένα μνημείο της ιστορίας - εκεί έγινε η Ναυμαχία της Σαλαμίνας - και το οποίο σήμερα έχει μία εικόνα που σε καμμία χώρα δεν θα τολμούσαν στην κοιτίδα του πολιτισμού τους, που είναι η Ελευσίνα, με τα Ελευσίνια Μυστήρια, να πάνε και να βάλουν όλες αυτές τις μονάδες. Δυστυχώς έγινε και δυστυχώς έλαχε στη σημερινή Κυβέρνηση το καθήκον να αναθεωρήσει όλο αυτό το θεσμικό και νομικό πλαίσιο που ήδη αναφέρατε. Και ξέρετε ότι σε αυτήν την κατεύθυνση θα κινηθούμε, αλλά, παρακαλούμε, λίγη υπομονή. Συμμεριζόμαστε ως Κυβέρνηση τις ίδιες ανησυχίες με εσάς. Ευχαριστώ.
Και εμείς ευχαριστούμε. Εισερχόμαστε στην τελευταία για σήμερα επίκαιρη ερώτηση. Είναι η τρίτη με αριθμό 199/23-11-2015 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την άρση αρνητικών συνεπειών του άρθρου 78 του ν. 4146/2013 και την πορεία ελέγχων για υποθέσεις διαφθοράς. Τον λόγο έχει ο κ. Κασιδιάρης.
Στις 5 Νοεμβρίου του τρέχοντος έτους ο Υπουργός για την καταπολέμηση της διαφθοράς, κ. Παπαγγελόπουλος, στην Ολομέλεια της Βουλής έθιξε ένα μείζον ζήτημα, ένα ζήτημα εθνικό, διότι αφορά ένα σκάνδαλο πολιτικής διαφθοράς που εμπλέκει πάρα πολλά στελέχη του παλαιού μνημονιακού κατεστημένου. Αναφέρθηκε συγκεκριμένα σε ένα θέμα που η Χρυσή Αυγή το έχει θίξει και έχει κάνει μεγάλη φασαρία μέσα σε αυτήν την Αίθουσα, το ζήτημα μιας σκανδαλώδους διατάξεως, μιας εγκληματικής διατάξεως του άρθρου 78 του ν. 4146/2013, με το οποίο επί της ουσίας αμνηστεύονται οι πολιτικοί παράγοντες εκείνοι που, σε διαπλοκή με τραπεζίτες, είχαν οδηγήσει στη χορήγηση θαλασσοδανείων πολλών εκατομμυρίων, εκατοντάδων εκατομμυρίων ευρώ προς κόμματα. Για να καταλάβει ο λαός τι λέμε, λήστεψαν μια τράπεζα - γιατί για ληστεία πρόκειται, μπορεί να μην ήταν ένοπλη ληστεία, μπορεί να μην ασκήθηκε βία, αλλά για καταλήστευση του δημοσίου πρόκειται - και στη συνέχεια έκαναν έναν νόμο που αμνήστευε τους ληστές. Είναι πολύ θετικό ότι ο Υπουργός έθιξε αυτό το θέμα. Ερωτούμε, όμως, και ελέγχουμε την Κυβέρνηση και ζητάμε να μάθουμε με συγκεκριμένα στοιχεία ποιες πρωτοβουλίες πρόκειται να ληφθούν άμεσα, ούτως ώστε να μην υπάρξει ατιμωρησία. Δεν μπορεί ένα εγκληματικό πολιτικό σύστημα να κρύβεται πίσω από έναν νόμο που εν μία νυκτί δημιούργησε και να καλύπτονται οι ποινικές ευθύνες πολύ συγκεκριμένων προσώπων για πολύ συγκεκριμένα εγκλήματα. Για την ιστορία να αναφέρω ότι στις 4 Απριλίου του 2013 με μία τροπολογία εκπρόθεσμη, με τρόπο καταδρομικό, θα έλεγα, ήρθαν εδώ τρεις Βουλευτές της Νέας Δημοκρατίας - συγκεκριμένα οι Χριστογιάννης, Τσουμάνης και Σταμενίτης - λίγη ώρα πριν ολοκληρωθεί η συζήτηση και ψήφιση ενός εντελώς άσχετου νομοσχεδίου και κατέθεσαν αυτήν την τροπολογία που ψηφίστηκε μέσα σε ένα λεπτό. Κανείς δεν κατάλαβε τι έγινε τότε. Την επόμενη ημέρα πανηγύριζαν οι τραπεζίτες και καταλάβαμε οι πάντες τι έχει συμβεί. Η τροπολογία αυτή χορήγησε αμνηστία όχι μόνο σε πολιτικά πρόσωπα για δάνεια που πήραν τα κόμματα, αλλά και, με την αναδρομική ισχύ η οποία υπάρχει στην τροπολογία αυτή, εκτός από τα δάνεια των κομμάτων καλύπτονται και θαλασσοδάνεια που έχουν χορηγηθεί από τις τράπεζες σε ιδρύματα, όπως το Μέγαρο Μουσικής, και διάφορες μη κυβερνητικές οργανώσεις. Τότε ήταν που οι Οικονομικοί Εισαγγελείς Πεπόνης και Μουζακίτης είχαν αναλάβει τη διεξαγωγή της έρευνας και, σύμφωνα με τις δικές μας πληροφορίες, υπήρχε και συγκεκριμένη εισαγγελική πρόταση για συγκεκριμένα πολιτικά πρόσωπα τα οποία συγκαλύφθηκαν. Έχουμε, λοιπόν, μια σωρεία κακουργημάτων, για τα οποία το πολιτικό σύστημα ψήφιζε νόμους για να τα καλύπτει. Ερωτούμε τον αρμόδιο Υπουργό τι προτίθεται να κάνει άμεσα, ποιες νομοθετικές πρωτοβουλίες προτίθεται να λάβει, ούτως ώστε να πάψει η συγκάλυψη των εγκλημάτων αυτών. Κύριε Υπουργέ, στο δεύτερο μέρος της επίκαιρης ερώτησής μου θα αναφερθώ γενικότερα σε ζητήματα διαφθοράς. Ευχαριστώ.
Τον λόγο έχει ο Αναπληρωτής Υπουργός κ. Παπαγγελόπουλος.
Πράγματι, η διάταξη του άρθρου 78 του ν. 4146/2013 είναι αντισυνταγματική, όχι μόνο κατά την άποψή μου αλλά και κατά την άποψη πολλών έγκριτων νομικών και - δεν διστάζω να πω - πολλών παλαιών συναδέλφων μου. Είναι αντισυνταγματική, γιατί στο άρθρο 47 παράγραφος 4 του Συντάγματος ρητά ορίζεται ότι αμνηστία για κοινά εγκλήματα δεν παρέχεται ούτε με νόμο. Ως προς την κατάργηση της διάταξης του άρθρου αυτού που ψηφίστηκε νύχτα με τροπολογία, όπως είπατε, έχω συνεννοηθεί με τον Νίκο Παρασκευόπουλο, ώστε να καταργηθεί άμεσα η διάταξη αυτή. Όμως, πρέπει να γνωρίζουμε όλοι ότι η κατάργηση της διάταξης αυτής από μόνη της δεν επιτρέπει την τιμωρία των υπαιτίων, γιατί αναδρομική ισχύς δεν μπορεί να υπάρξει. Δυστυχώς, λέω εγώ, αλλά έτσι είναι. Το Υπουργείο Δικαιοσύνης μελετά επισταμένως τον τρόπο κηρύξεως αντισυνταγματικής της διάταξης αυτής, κάτι το οποίο μπορεί να γίνει μόνο από τα αρμόδια δικαστήρια. Θέλω να πιστεύω ή μάλλον προτιμώ να πω ότι είμαι βέβαιος ότι οι αρμόδιοι εισαγγελείς θα αναλάβουν τις αναγκαίες πρωτοβουλίες, ώστε τα αρμόδια δικαστήρια να διαπιστώσουν την αντισυνταγματικότητα της διάταξης αυτής. Εδώ, όμως, θέλω να πω κάτι που μπορεί να είναι αυτονόητο, αλλά μερικές φορές και τα αυτονόητα πρέπει να λέγονται. Είναι αυτονόητο, λοιπόν, ότι τα πιστωτικά ιδρύματα θα επιδιώξουν, αν δεν έχουν ήδη επιδιώξει, την είσπραξη των απαιτήσεων από τα δάνεια αυτά ή και από τα άλλα κοινωφελή ιδρύματα που μπορεί να καλύπτονται από τη διάταξη αυτή. Θέλω να πω ότι υπάρχει ενδεχόμενο, αν δεν το πράξουν αυτό, να διατρέξουν τον κίνδυνο να διωχθούν για απιστία, δηλαδή για τη μη είσπραξη των απαιτήσεών τους, και μάλιστα κακουργηματική. Με ρωτάτε για τους εμπνευστές της διάταξης αυτής. Τους γνωρίζετε, τους αναφέρατε. Θέλω να πω ότι είναι αυτοί που κατέθεσαν και αυτοί που ψήφισαν την τροπολογία της διάταξης αυτής, όταν ο έντιμος και αδάμαστος εισαγγελέας Γρηγόρης Πεπόνης άρχισε να διερευνά αυτά τα δάνεια. Είναι αυτοί οι οποίοι στη συνέχεια φρόντισαν να εξουδετερώσουν και τον Γρηγόρη τον Πεπόνη και τον συνάδελφό του, τον Σπύρο Μουζακίτη.
Πριν δώσω τον λόγο στον κ. Κασιδιάρη, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» σαράντα πέντε μαθήτριες και μαθητές και τέσσερις συνοδοί εκπαιδευτικοί από το Γενικό Λύκειο Θουρίας Μεσσηνίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Κασιδιάρης.
Είναι πάρα πολύ σημαντικό - και θεωρώ ότι είναι η πρώτη φορά - που μέσα στη Βουλή των Ελλήνων Υπουργός παραδέχεται και δηλώνει μάλιστα ότι θα λάβει μέτρα και πρωτοβουλίες - είναι πάρα πολύ σημαντικό, το τονίζω, ότι υπάρχει αυτή η παραδοχή - πως συγκεκριμένα πολιτικά πρόσωπα έχουν εγκληματήσει και έχουν παρέμβει στη δικαιοσύνη. Όπως είπατε, το θετικό έργο των Οικονομικών Εισαγγελέων Πεπόνη και Μουζακίτη σταμάτησε με παράνομο τρόπο και βλέπουμε την πρωτοβουλία σας αυτή πάρα πολύ θετικά, διότι η Χρυσή Αυγή δεν είναι ένα κόμμα που κάνει στείρα αντιπολίτευση. Εδώ μας βλέπετε μονίμως, βεβαίως, όταν ερχόμαστε να κάνουμε κοινοβουλευτικό έλεγχο, να μας υβρίζουν οι Υπουργοί, να τους απαντούμε και εμείς και να μην προκύπτει κάτι θετικό στην πορεία. Στην προκείμενη περίπτωση βλέπουμε ότι υπάρχει πολιτική βούληση από την πλευρά του Υπουργού να προχωρήσει η υπόθεση αυτή. Γι' αυτό και θα ξαναθίξουμε το ζήτημα αυτό πάρα πολύ σύντομα, διότι είναι ένα ζήτημα εθνικό. Είναι ένα ζήτημα εθνικό, διότι ο λαός σήμερα, μέσω των μνημονίων, πληρώνει την ανακεφαλαιοποίηση των τραπεζών, για τις εκατοντάδες εκατομμύρια που σπαταλήθηκαν παράνομα. Τα εισέπραξαν κόμματα. Βέβαια, εδώ να προσθέσω, κύριε Υπουργέ, το εξής: Είπατε ότι είναι γνωστοί οι εμπνευστές αυτής της εγκληματικής τροπολογίας. Ανέφερα τρία ονόματα πράγματι, αλλά αυτοί, όπως λέει ο λαός, είναι οι «μπροστινοί». Αυτοί οι τρεις, δηλαδή, Βουλευτές, Χριστογιάννης, Τσουμάνης και Σταμενίτης, θεωρώ ότι οι άνθρωποι ούτε ήξεραν εκείνη την ώρα τι υπέγραφαν. Τους τα έδωσαν από επάνω, δηλαδή, από τις ηγεσίες των κομμάτων τους και υπέγραψαν τη συγκεκριμένη εγκληματική τροπολογία. Συνυπεύθυνοι δεν είναι μόνο αυτοί που την ψήφισαν, αλλά είναι και οι κυβερνήσεις οι οποίες την ανέχτηκαν. Και η παρούσα Κυβέρνηση, βεβαίως, ευελπιστούμε ότι σύντομα θα δείξει έργο. Αυτό περιμένουμε. Δεν περιμένουμε απλώς την κατάργηση αυτής της αντισυνταγματικής τροπολογίας και διάταξης. Περιμένουμε άμεσα την τιμωρία των ενόχων για την κακουργηματική απιστία σε βάρος του δημοσίου. Θέλω να θίξω το ζήτημα στο οποίο είχε αναφερθεί τον περασμένο Ιούνιο ο κ. Νικολούδης, ο προκάτοχός σας, επίσης εισαγγελέας. Είχε αναφερθεί σε διακόσιες σαράντα επτά εντολές ελέγχου για υποθέσεις διαφθοράς. Είχε αναφερθεί και πιο συγκεκριμένα σε ειδικά νομοσχέδια, τα οποία επρόκειτο να κατατεθούν και αφορούσαν το λαθρεμπόριο για τον καπνό, το λαθρεμπόριο για τα οινοπνευματώδη. Βέβαια, υπάρχουν τόσες πολλές υποθέσεις διαφθοράς, που πράγματι θα χρειαζόταν ένα πολυνομοσχέδιο - «σκούπα», για να χρησιμοποιήσουμε και μία έκφραση των ημερών μας. Τι πρωτοβουλίες, λοιπόν, πρόκειται να ληφθούν ως προς αυτήν την κατεύθυνση; Και κυρίως, το βασικότερο - για να λέμε τα πράγματα με το όνομά τους - δεν είναι να γίνουν νέοι νόμοι, αλλά να καταργηθούν οι εγκληματικοί νόμοι οι οποίοι ισχύουν σήμερα και οι οποίοι διαιωνίζουν την πολιτική διαφθορά στην Ελλάδα. Ερωτώ, λοιπόν, συγκεκριμένα: Προτίθεται να αναλάβει πρωτοβουλίες ο αρμόδιος Υπουργός και να πιέσει την Κυβέρνηση - γιατί από άποψη Πρωθυπουργού δεν βλέπουμε καμμία απολύτως πρόθεση - για να καταργηθεί το εγκληματικό, εκτρωματικό νομοθέτημα, ο περιβόητος νόμος Βενιζέλου, ο νόμος περί ευθύνης Υπουργών; Εκεί είναι η ρίζα του κακού, λοιπόν, και μόνο με την κατάργηση της βουλευτικής ασυλίας και φυσικά του νόμου περί ευθύνης Υπουργών μπορεί επιτέλους να υπάρξει διαφάνεια στην Ελλάδα και μπορεί να υπάρξει η πολιτική κάθαρση. Δυστυχώς, διαιωνίζεται η κατάσταση αυτή της διαφθοράς, η οποία πνίγει τη δημόσια ζωή. Γνωρίζουμε πολύ καλά ότι ακόμα και νυν Υπουργός, ο κ. Φλαμπουράρης, ελέγχεται αυτή τη στιγμή για ανακριβές «πόθεν έσχες». Μάλιστα, διαβάζουμε στον Τύπο ότι θα έρθει η υπόθεση αυτή με τον νόμο περί ευθύνης Υπουργών, κάτι που εγώ - που δεν είμαι νομικός - θεωρώ ότι είναι απαράδεκτο, γιατί ο νόμος περί ευθύνης Υπουργών καλύπτει μόνο αυτόν ο οποίος ασκεί υπουργικά καθήκοντα, όταν εκτελεί το εκάστοτε αδίκημα. Με τον νόμο αυτό είδαμε πολύ συγκεκριμένες υποθέσεις - για να θυμηθούμε λίγο τα εξοπλιστικά - που παραπέμπονται όλοι οι έμποροι για κακούργημα, που παραπέμπονται ακόμα και οι στρατιωτικοί που εισέπραξαν μίζες για κακουργήματα και πολλοί από αυτούς έχουν προφυλακιστεί, αλλά η δικαιοσύνη δεν έχει αγγίξει κανέναν Υπουργό, κανένα πολιτικό πρόσωπο. Η ρίζα του κακού είναι αυτή και εκεί, ακριβώς στη ρίζα του, πρέπει να χτυπηθεί το κακό, δηλαδή να καταργηθεί ο εκτρωματικός νόμος περί ευθύνης Υπουργών. Υπάρχει τέτοια πρωτοβουλία από τη δική σας πλευρά; Ποιες πρωτοβουλίες εν γένει πρόκειται να αναλάβετε για την καταπολέμηση της πολιτικής διαφθοράς στην πατρίδα μας, για το μαύρο πολιτικό χρήμα; Ως γνωστόν είναι άλλος Υπουργός αυτός που αναφέρεται στο θέμα των λιστών. Κατά τη δική μας γνώμη, όμως, δεν είναι αρμόδιος ο Υπουργός των Οικονομικών. Δεν είναι αρμόδιος ο κ. Αλεξιάδης να μιλήσει για τις λίστες και για τις offshore εταιρείες. Είναι αρμόδιος ο Υπουργός Καταπολέμησης της Διαφθοράς, που τυχαίνει να είναι και εισαγγελέας και θεωρούμε ότι έχει και τις γνώσεις και την τεχνική κατάρτιση και…
Παρακαλώ, ολοκληρώστε.
…ευελπιστούμε και την πολιτική βούληση, για να χτυπήσει αυτό το μείζον ζήτημα που είναι κυριολεκτικά καρκίνος στη δημόσια ζωή της Ελλάδος. Ευχαριστώ.
Τον λόγο έχει ο κ. Παπαγγελόπουλος για την καταληκτική απάντηση.
Κατ' αρχάς, πρέπει να διευκρινίσω ότι δεν χρειάζεται να πιέσω εγώ τον Πρωθυπουργό, γιατί αυτός πιέζει εμένα, για να καταπολεμήσουμε τη διαφθορά και για αυτό με τοποθέτησε σε αυτή τη θέση. Πιστεύω να ανταποκριθώ στην εμπιστοσύνη του. Για τις διακόσιες σαράντα επτά υποθέσεις διαφθοράς που έχει αναφέρει ο κ. Νικολούδης, είμαι σε ευχάριστη - μπορώ να πω, θα ήθελα να είμαι ακόμα σε πιο ευχάριστη - θέση να ανακοινώσω ότι ήδη έχει ολοκληρωθεί ο έλεγχος. Είκοσι μία υποθέσεις έχουν παραπεμφθεί στον εισαγγελέα, ογδόντα πέντε υποθέσεις ελέγχονται και επίκειται το πέρας τους, σε δώδεκα έχει ολοκληρωθεί και θα διαβιβαστούν στον εισαγγελέα και οι υπόλοιπες ακόμα εκκρεμούν στα αρμόδια ελεγκτικά όργανα. Για τις δράσεις και τις νομοθετικές πρωτοβουλίες που ρωτήσατε, θέλω να σας πω ότι είναι έτοιμα - ή είναι σχεδόν έτοιμα - και θα κατατεθούν νομοσχέδια για το «πόθεν έσχες», νομοσχέδια για την αναμόρφωση και ενίσχυση του οικονομικού εισαγγελέα και του εισαγγελέα διαφθοράς, νομοσχέδια για τη χρηματοδότηση των πολιτικών κομμάτων που ρωτήσατε πριν, νομοσχέδια για ενοποίηση όλων των ελεγκτικών μηχανισμών που υπάγονται στη Γενική Γραμματεία Καταπολέμησης της Διαφθοράς, νομοσχέδια για την προστασία μαρτύρων δημοσίου συμφέροντος και άλλα πολλά που δεν θέλω να αναφέρω, για να μη χάσω και τον χρόνο που έχω. Επίσης, υπάρχει και μια συμφωνία - είναι λίγο επίκαιρο αυτό το θέμα - με το ομοσπονδιακό κρατίδιο της Βορείου Ρηνανίας - Βεστφαλίας για ανταλλαγή τεχνογνωσίας από τους οποίους πήραμε και τη λίστα που θα διαβάσατε τις τελευταίες μέρες. Και εδώ θέλω να κάνω μια παρατήρηση: Αν για τη λίστα Λαγκάρντ χρειάστηκαν τρία χρόνια για να ξεκινήσουν οι έρευνες - και δεν ξέρω πού έχουν φτάσει τώρα - η συγκεκριμένη λίστα ήδη ή έχει παραδοθεί ή παραδίδεται τις αμέσως επόμενες ώρες στον οικονομικό εισαγγελέα. Θέλω να σας γνωρίσω ότι πριν έρθω εδώ συναντήθηκα με τον κ. Βασιλειάδη και τον κ. Αλεξιάδη και κανονίσαμε τον τρόπο δράσης. Η λίστα αυτή δεν θα έχει την τύχη των προηγούμενων λιστών. Θα έχουμε σύντομα αποτελέσματα. Καταρτίσαμε κοινό σχέδιο δράσης. Επίσης, θέλω να σας πω ότι η σημερινή Κυβέρνηση έχει τη θέληση - και εγώ έχω επιφορτιστεί να το πραγματώσω - να δώσει τέλος στην ασυλία που υπάρχει. Θέλω να πω και κάτι εδώ: Επειδή κάτι ακούγεται για δικαστικά πραξικοπήματα, πρέπει να ξέρετε ότι η σημερινή Κυβέρνηση ούτε νομοθετικές πρωτοβουλίες σαν και αυτές που συζητήσαμε πριν ούτε δικαστικά πραξικοπήματα θα ανεχθεί. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 30 Νοεμβρίου 2015. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 203/24-11-2015 επίκαιρη ερώτηση της Βουλευτού Α΄ Πειραιά του Συνασπισμού Ριζοσπαστικής Αριστεράς κ. Ελένης Σταματάκη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη στέγαση του Δικαστικού Μεγάρου του Πειραιά. 2. Η με αριθμό 223/25-11-2015 επίκαιρη ερώτηση του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τον εξορθολογισμό και τη λειτουργία των άμισθων υποθηκοφυλακείων της χώρας. 3. Η με αριθμό 200/23-11-2015 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με την αντιμετώπιση των προβλημάτων του Αντικαρκινικού Νοσοκομείου Θεσσαλονίκης. 4. Η με αριθμό 182/20-11-2015 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Εσωτερικών και Διοικητικής Ανασυγκρότησης, σχετικά με την άρση της απόστασης των είκοσι 20 χιλιομέτρων για τη δωρεάν μεταφορά των μαθητών των ημερήσιων και εσπερινών ΕΠΑΛ. 5. Η με αριθμό 209/24-11-2015 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τους Υπουργούς Υγείας και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργολαβικών καθαριστριών στο Νοσοκομείο Παίδων «Αγλαΐα Κυριακού». 6. Η με αριθμό 194/23-11-2015 επίκαιρη ερώτηση του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την αύξηση των τελών κυκλοφορίας και την οικονομική επιβάρυνση των φορολογουμένων της χώρας. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 204/24-11-2015 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Οικονομικών, σχετικά με την ομηρία εκατοντάδων χιλιάδων ασφαλισμένων των υπό εκκαθάριση ασφαλιστικών εταιρειών «ΑΣΠΙΣ ΠΡΟΝΟΙΑ ΑΕΓΑ» και «COMMERCIAL VALUE AEE». 2. Η με αριθμό 224/25-11-2015 επίκαιρη ερώτηση του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Υγείας, σχετικά με τα προβλήματα στις δομές υγείας του Νομού Αργολίδας. 3. Η με αριθμό 186/20-11-2015 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Υποδομών, Μεταφορών και Δικτύων, σχετικά με το χρονοδιάγραμμα υλοποίησης του έργου του αυτοκινητόδρομου «Πάτρα - Πύργος» στον Νομό Ηλείας. 4. Η με αριθμό 210/24-11-2015 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με την ανάγκη εύρεσης κτηρίου για τη στέγαση του Δημοτικού Σχολείου Κοντοκαλίου Κέρκυρας. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.55΄ λύεται η συνεδρίαση για τη Δευτέρα 30 Νοεμβρίου 2015 και ώρα 16.00΄ με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων. Στις 18.00΄ θα ακολουθήσει νομοθετική εργασία, σύμφωνα με την ημερήσια διάταξη που έχει διανεμηθεί.